text:
Ingando yateguriwe abanyeshuri mu biruhuko by'igihembwe cya kabiri izabafasha cyane kugira indangagaciro ngenderwaho n'ubumenyi butandukanye bubafasha gukunda Imana, igihugu no kugira umumaro muri sosoyete turimo.
Niyo mpamvu buri mubyeyi agomba gushaka uko umwana we yabasha kuyitabira, dore ko iyi minsi igoye.
Dusomye mu Imigani 22:6 haravuga ngo " Menyereza umwana inzira akwiriye kunyuramo azarinda asaza atari yayivamo" iyi myaka rero nicyo gihe cyo gutoza izi ngimbi ndetse n'abangavu kuzashobora guhangana n'iyi minisi y'imperuka turi kurushaho kujyamo.
Ibindi bijyanye nayo turabibagezaho mu minsi mike
ku bindi bisobanuro wareba hepfo Amahugurwa
when you neeed to visit the Adventist youth website you may click on the link below
Umwihariko wa Gahogo AdventistAcademy/Fees Payment Modes/Amatangazo/Announcements


c: text/html

text:
Mu gice twahariye gusobanura amategeko, tugiye kurebera hamwe ibijyanye no kwamburwa uburenganzira umuntu afite mu gihugu.
Twifashishije itegeko ngenga rishyiraho igitabo cy’amategeko ahana mu Rwanda, mu mutwe wa II, Ingingo zihariye ku bihano bimwe na bimwe.
Ni mu cyiciro cya 7, kivuga ku ‘Kwamburwa uburenganzira umuntu afite mu gihugu ‘.
Ingingo ya 66: Igisobanuro cyo kwamburwa uburenganzira umuntu afite mu gihugu
Kwamburwa uburenganzira umuntu afite mu gihugu ni:
1° Gukurwa cyangwa kubuzwa icyitwa umurimo cyose mu butegetsi bwa Leta;
2° Kubuzwa uburenganzira bwo gutora, bwo kwiyamamaza, bwo gutorwa no muri rusange kubuzwa uburenganzira bwose umuntu afite mu gihugu bwerekeye politiki n’ubwo kwambara impeta z’ishimwe;
3° Kutemererwa gutanga ubuhamya nk’umuhanga, nk’umutangabuhamya mu byemezo no mu manza, uretse kuba yatanga amakuru;
4° Kutemererwa kuba mu bagize inama y’umuryango, umwishingizi, gushingwa ibintu, gusimbura umwishingizi, kureberera abadafite ubwenge buhagije, uretse gusa kubigirira abana be bwite;
5° Kubuzwa uburenganzira bwo gutunga intwaro, kuba umusirikare, umupolisi cyangwa undi ushinzwe umutekano, kuba umuyobozi, kuba umwarimu cyangwa kugenzura abanyeshuri, kuba umuganga, umucamanza, umushinjacyaha cyangwa uwunganira abandi mu manza;
6° Kubuzwa uburenganzira bwo gutunga uruhushya rwo gutwara ikinyabiziga;
7° Kubuzwa gutanga sheki, gukoresha ikarita iguhesha amafaranga cyangwa urupapuro ruvunjwamo amafaranga;
8° Guhezwa mu masoko ya Leta;
9° Kubuzwa gukorana n’amabanki n’ibigo by’imari iciriritse;
10° Kubuzwa uburenganzira bwo kujya mu mahanga;
11° Kubuzwa indi mirimo imwe n’imwe yavugwa mu ica ry’urubanza.
Ingingo ya 67: Igenwa ry’igihano cyo kwambura uburenganzira umuntu afite mu gihugu
Nta muntu ushobora kwamburwa icyarimwe uburenganzira bwose umuntu afite mu gihugu keretse ku bakatiwe igihano cy’igifungo cya burundu.
Usibye ku bakatiwe igifungo cya burundu, kwamburwa uburenganzira umuntu afite mu gihugu ntibishobora kurenza igihe cy’imyaka makumyabiri (20).
Kwamburwa uburenganzira umuntu afite mu gihugu bishobora guhagarikwa, gukurwaho cyangwa kugabanywa nk’uko bigenda ku byerekeye igihano cy’igifungo.
Kwamburwa uburenganzira umuntu afite mu gihugu, bishobora kuvanwaho iyo uwakatiwe yagiriye igihugu akamaro gahebuje cyangwa yaritangiye gutsura amajyambere y’abaturage.
Ingingo ya 68: Iyamburwa ry’uburenganzira umuntu afite mu gihugu ku wakatiwe igihano cy’igifungo cya burundu cyangwa icya burundu cy’umwihariko
Igihano cy’igifungo cya burundu cyangwa icya burundu cy’umwihariko kijyana no kwamburwa ku buryo buhoraho uburenganzira bwose umuntu afite mu gihugu nk’uko buteganywa mu ngingo ya 66 y’iri tegeko ngenga.
Ingingo ya 69: Ingingo rusange
Kwamburwa uburenganzira umuntu afite mu gihugu no gutangaza igihano cyatanzwe bishobora gutangwa bikongerwa ku gihano cy’iremezo cy’igifungo kingana cyangwa kirenze imyaka itanu (5).
Ese hari ikindi kigutera amatsiko ku mategeko wifuza ko twazababwiraho ubutaha? Niba gihari twandikire kuri izubarirashe@gmail.com

robotstxt: allowed

filter: keep


text:
FESPAD mu gitaramo “Gala Night” umuziki washimishije imbaga
Iserukiramuco FESPAD mu ijoro ryo kuwa 27 Gashyantare 2013 ryakomereje mu gitaramo , “Gala Night”, cyashimishije abantu bataramiwe n’Umunyanijeriya, Femi Anikulapo Kuti uririmba mu njyana ya Afro Beat yavumbuwe na Se.
Igitaramo cyaranzwe n’umuziki ucuranze unabyinwa imbona nkubone “Live” muri Serena Hotel, Femi Kuti yaririmbye yifashishije ibicurangisho byinshi birimo Saxophone icyuma cy’umurage akomora kuri se, imirya y’inanga, ibinyuguri, Piyano n’ibindi bikoresho by’umuziki wa gakondo. (...)
Iserukiramuco FESPAD mu ijoro ryo kuwa 27 Gashyantare 2013 ryakomereje mu gitaramo , “Gala Night”, cyashimishije abantu bataramiwe n’Umunyanijeriya, Femi Anikulapo Kuti uririmba mu njyana ya Afro Beat yavumbuwe na Se.
Igitaramo cyaranzwe n’umuziki ucuranze unabyinwa imbona nkubone “Live” muri Serena Hotel, Femi Kuti yaririmbye yifashishije ibicurangisho byinshi birimo Saxophone icyuma cy’umurage akomora kuri se, imirya y’inanga, ibinyuguri, Piyano n’ibindi bikoresho by’umuziki wa gakondo.
Usibye Femi, n’abahanzi bataramye nka Liza Kamikazi na Mighty Popo mu njyana z’umuco gakondo.
Mighty Popo watangije iki gitaramo yicurangiraga inanga, afashijwe na producer Aaron Nitunga wamucurangira gitari, amufasha no kuririmba, umuhanzi Mani Martin nawe arimo kumufasha kuririmba mu ndirimbo z’Ikinyarwanda kuko asanzwe anacuranga injyana z’umuco nyafurika.
Liza Kamikazi wiyerekanye mu njyana gakondo z’umuco nyarwanda zivanze n’uwa kinyafurika, yaririmbye atuje, ariko akanyuzamo agafasha abamubyiniraga kinyarwanda.
Liza yaririmbaga acurangirwa gitari n’umugabo we, David Wald , wanamufashaga mu nyikirizo y’indirimbo.
Mu mbaga y’abitabiriye igitaramo muri Serena Hotel, harimo abanyarwanda n’abanyamahanga biganjemo abitabiriye iserukiramuco FESPAD, hamwe n’abanyacyubahiro batandukanye barimo Minisitiri w’Umuco, Protais Mitali, Umuyobozi w’agateganyo mu Kigo cy’Igihugu cy’Iterambere (RDB) Clare Akamanzi n’abandi.
Photo: Parfait Karekezi
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Minisitiri Kamanzi arahamagarira abaturage kurengera ibiti byatewe
Minisitiri w’Umutungo Kamere, Kamanzi Stanislas arahamagarira abayobozi b’inzego z’ibanze mu karere ka Nyagatare gushishikariza abaturage bayobora gucunga no kubungabunga ibiti byatewe aho batuye, ku mihanda no ku misozi.
Mu rugendo Minisitiri Kamanzi yagiriye mu karere ka Nyagatare ubwo yasuraga imirenge ya Tabagwe, Rwimiyaga na Karangazi ku wa 8 Gashyantare, yasanze ibyinshi mu biti byatewe byarangijwe n’amatungo. Asaba abaoyobozi kutongera kwihanganira iryo yangizwa ry’ibiti rikorwa (...)
Minisitiri w’Umutungo Kamere, Kamanzi Stanislas arahamagarira abayobozi b’inzego z’ibanze mu karere ka Nyagatare gushishikariza abaturage bayobora gucunga no kubungabunga ibiti byatewe aho batuye, ku mihanda no ku misozi.
Mu rugendo Minisitiri Kamanzi yagiriye mu karere ka Nyagatare ubwo yasuraga imirenge ya Tabagwe, Rwimiyaga na Karangazi ku wa 8 Gashyantare, yasanze ibyinshi mu biti byatewe byarangijwe n’amatungo. Asaba abaoyobozi kutongera kwihanganira iryo yangizwa ry’ibiti rikorwa n’abaturage bayobora.
Umushinga wo gutera ibiti ukorwa n’akarere ka Nyagatare ku bufatanye n’Inkeragutabara, bashoboye gutera ibiti ku buso bwa hegitari 1084 mu mwaka umwe n’igice.
Mu ruzinduko rwe mu karere ka Nyagatare, Minisitiri Kamanzi Stanislas yari aherekejwe n’Umukuru Wungirije w’Inkeragutabara Maj. Gen Jerome Ngendahimana n’abandi bayobozi b’ingabo bo mu karere ka Nyagatare.
Gutera no kubungabunga ibiti ni igikorwa cy’ingenzi mu kubungabunga ibidukikije mu Rwanda, Guverinoma y’u Rwanda ikaba ifite gahunda yo gutera ibiti ku buso bungana na 30 ku ijana, hakaba hamaze guterwa ahangana na 24%.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Mukeshimana Edith uzwi ku izina rya Maman Queen wahoze ari mwarimu ku mudugudu wa Segeem mu itorero rya ADEPR Rwampara yandikiye itorero rya ADEPR arisezera ajya gutangiza itorero rye, bamwe mu nshutize zahafi bavuga ko yajyaga yigamba ko ADEPR idakomorera abagore ngo babe abapasiteri.
Mu minsi ishize nibwo Maman Queen yandikiye ADEPR ayisezera ndetse anayishimira, aho yahise ajya gutangiza irye torero ritaramenyekana, bamwe mubakoranaga nawe byahafi bavuga ko hari igihe yigambaga ko ADEPR idakomorera abagore ngo babe abapasiteri kandi ngo bikwiye ndetse agatanga ingero zo muri bibiliya aho yavugaga ko hari igihe abakobwa batse umugabane Mose bavuga ko ntabandi bagomba zuzungura iby’aba se ashimangira ko nabo bagomba kubona ubupasiteri.
Mu minsi yashize ubwo yatangiraga icyumba cy’amasengesho kuri uyu mudugudu nibwo umubavu,com wamubajije ibijyanye n’uko ashaka gushinga itorero abitera utwatsi avuga ko ataribyo ari ukubeshya ndetse ko atigeze anabivuga.
Yahawe ubwarimu mu rwego rwo ku mukumira ngo atagenda
Mama Queen yagizwe mwarimu muburyo butunguranye ndetse bwanatumye abantu bijujuta kuko byari biteganyijwe ko uwitwa Jeanne ariwe uba mwarimu dore ko yari yaratoranyijwe nkuzaba mwarimu ndetse ari mu igeragenzwa, abakristo batunguwe no kumva atariwe uzasengerwa ahubwo hazasengerwa Mama Queen.
Ibi byatumye abantu bibaza ibibaye ariko amakuru akaza avuga ko Rev Pasiteri Rurangirwa yashakaga ku mufata ngo atajya gushinga itorero rye.
Mu kiganiro yagiranye na IGIHE, Mukeshimana yavuze ko yari amaze igihe kitari gito afite isezerano ry’uko azajya gukora umurimo w’Imana mu Itorero rye bwite.
Yagize ati “Imana yagiye ikoresha abakozi bayo batandukanye bakampanurira ko nzajya gushinga iryanjye Torero kandi mfite n’ibimenyetso byinshi bibyemeza. Mubo yagiye inyuzamo ubwo buhanuzi harimo n’abo twasenganaga muri ADEPR Segeem.”
Avuga ko ashimira byimazeyo ADEPR yamureze mu buryo bw’umwuka.
Ati ‘Nabasezeyeho ntacyo bandega kandi nanjye ntacyo mbarega. Ndashimira Itorero nahozemo ryandeze neza ku buryo ubu numva ngeze ku rugero rushyitse ryo gukorera Imana mu buryo bwagutse.”
Mukeshimana yatangaje ko Itorero agiye kuyobora rizaba rifite amahame atandukanye n’aya ADEPR.
Uyu muvugabutumwa wari amaze imyaka isaga 10 mu Itorero rya ADEPR Segeem aho yakoze imirimo itandukanye irimo kuyobora icyumba cy’amasengesho, kuba umudiyakoni kugeza ubwo yahawe inshingano zo kuba Umwarimu mu Ukuboza 2016.
Ntibintunguye kbsa
uyu byagaragaraga ko atisanzuye.
yigeze kuza kutubwiriza Kabuga Ville ndamwitegereza mbona akwiye Church koko.
Ubundi ibintu abamo by a Film ntibyajyana namahame ya ADEPR. Nahahe aronke
Gushinga’idini’, biroroshye, arikose ? icyerecyezo:nikihe ? nubutumwabwiza ?, nicyubahiro ? cyamgwa’ niBusimes
yesu ashimwe bavand !!!mubyukuri maze gusoma iyi nkuru numvise ibabaje atariyo kwishimirwa gsa nge icyo navuga nuko nawe ibi asa naho atabitekerejeho neza gsa nta mazi ashyuha ngo yibagirwe iwabo wa mbeho gsa ikindi namwisabira nukutazatinyuka gusebya idini ryamureze nyuma yuko arivuyemo !murakoze !!!!!!!!!!!!!!!!!!!!!!!!!!!!!!!!!!!!!!!!!!!!!!!!!!!!!!!
Andika Igitekerezo Hanno mubyukuri umurimo wagutse niwo mwiza, ahubwo mwese nimuze mutore ryimana ryabategerekugaruka kwayesu mureke guharanira inyungu zanyu bwite


text:
ISOMO RYA MBERE
Isomo ryo gitabo cy’Umuhanuzi Yeremiya(Yer 28, 1-17)
1Sedekiya umwami wa Yuda amaze kwima, ubwo hari mu kwezi kwa gatanu k’umwaka wa kane, umuhanuzi Hananiya mwene Azuru ukomoka i Gibewoni ambwirira mu Ngoro y’Uhoraho, mu maso y’abaherezabitambo na rubanda bose ati 2“Uhoraho Umugaba w’ingabo, Imana ya Israheli avuze atya : Nciye uburetwa bw’umwami w’i Babiloni ! 3Nihashira imyaka ibiri, uko bukeye nzajya ngarura aha hantu ibikoresho byose by’Ingogo y’Uhoraho, Nebukadinetsari umwami w’i Babiloni yahakuye akabijyana i Babiloni. 4Kandi nzagarura aha hantu Yekoniya mwene Yoyakimu, umwami wa Yuda, hamwe n’abantu ba Yuda bose bajyanywe bunyago i Babiloni, kuko nyine nzaca uburetwa bw’umwami w’i Babiloni. Uwo ni Uhoraho ubivuze !” 5Umuhanuzi Yeremiya asubiriza umuhanuzi Hananiya imbere y’abaherezabitambo n’imbaga yose yari ihagaze mu Ngoro y’Uhoraho, 6amubwira ati “Amen ! Uhoraho nabigenze atyo ! Narangize amagambo uhanuye, maze agarure aha hantu ibikoresho by’Ingoro biri i Babiloni, n’abantu bose bajyanywe bunyago. 7Nyamara ariko tega amatwi iri jambo ngiye kukubwira wowe n’umuryango wose : 8Kuva kera na kare abahanuzi batubanjirije jye nawe, bahanuriye ibihugu byinshi n’ingoma zikomeye, bakabamenyesha intambara, amakuba n’ibyorezo. 9Ariko niba umuhanuzi mu guhanura kwe amenyesheje amahoro, azemerwa ko yoherejwe n’Uhoraho koko igihe ibyo yavuze bizagaragara !” 10Nuko umuhanuzi Hananiya afata za ngeri z’ibiti zari ku ijosi rya Yeremiya arazivuna, 11maze avugira imbere ya rubanda rwose ati “Uhoraho avuze atya : imyaka ibiri nishira, uko bukeye ni ko nzaca uburetwa bwa Nebukadinetsari umwami wa Babiloni, nkabuvana ku ijosi ry’amahanga yose.” Nuko Yeremiya aragenda.
12Umuhanuzi Hananiya amaze kuvuna bya biti byari ku ijosi rya Yeremiya, Uhoraho abwira Yeremiya ati 13“Genda ubwire Hananiya uti ‘Uhoraho avuze atya : Ingeri z’ibiti wazivunnye; none zisimbuze iz’icyuma. 14Koko rero, Uhoraho Umugaba w’ingabo, Imana ya Israheli avuze atya : Ingoyi y’icyuma ni yo nzabohesha amahanga yose, kugira ngo agaragire Nebukadinetsari umwami w’i Babiloni; azamukorera ndetse n’inyamaswa zo mu ishyamba ndazimweguriye !’” 15Umuhanuzi Yeremiya ni ko kubwira Hananiya ati “Hananiya, tega amatwi : Uhoraho ntiyakohereje; ni wowe utuma uyu muryango wiringira ibinyoma. 16Ni yo mpamvu Uhoraho avuze atya : Ngiye kuguca ku isi, uyu mwaka uzapfa kuko watoje imbaga kugomera Uhoraho.” 17Nuko umuhanuzi Hananiya apfa mu kwezi kwa karindwi k’uwo mwaka.
ZABURI (Zab 119 (118), 29.43, 79-80, 95.102)
Inyik/ Mana yanjye, unyigishe ugushaka kwawe.
Urandinde inzira y’ikinyoma,
maze ungirire ubuntu, umpe amategeko yawe.
Ntunkure mu kanwa ijambo ry’ukuri,
kuko niringiye amategeko waciye.
Abagutinya nibangarukire,
bazamenye ibyemezo byawe.
Umutima wanjye nuberwe no gukora icyo ushaka,
bityo sinzakorwa n’ikimwaro.
Abagiranabi barashaka icyankuraho,
jyewe nkomeza guhugukira ibyemezo byawe.
Ntabwo nacishije ukubiri n’amateka waciye,
kuko ari wowe uyantoza.
IBANGONDIRIMBO RIBANZIRIZA IVANJILI (Zab 78 (77), 24)
Alleluya Alleluya.
Imana yagaburige umuryango wayo mu butayu,
ibaha ingano zo mu ijuru.
Alleluya.
IVANJILI
+ Matayo (Mt 14, 13-21)
Muri icyo gihe, 13Yezu amaze kumva iby’urupfu rwa Yohani Batisita, ajya mu bwato agana ahantu h’ubutayu hitaruye ; rubanda rubimenye ruva mu migi rumukurikira ku maguru. 14Amaze kwambuka abona abantu benshi, abagirira impuhwe ; akiza ibimuga byabo. 15Bugorobye, abigishwa be baramwegera bati « Aha hantu ntihatuwe kandi umunsi uciye ikibu ; none sezerera aba bantu bajye mu ngo kwigurira ibyo barya. » 16Ariko Yezu we arababwira ati « Bikwirirwa bajyayo ; nimubahe ibyo kurya mwebwe ubwanyu. » 17Baramusubiza bati « Dufite hano imigati itanu n’amafi abiri gusa. » 18Arababwira ati « Nimubinzanire hano. » 19Amaze gutegeka ko bicaza abantu mu byatsi, afata ya migati itanu na ya mafi abiri, areba ku ijuru ashimira Imana ; hanyuma amanyura ya migati ayiha abigishwa be, na bo bayiha rubanda. 20Bose bararya barahaga. Nuko barundarundira hamwe ibisigaye, byuzura inkangara cumi n’ebyiri ! 21Nyamara abariye bari ibihumbi bitanu, batabariyemo abagore n’abana.


text:
ISOMO RYA MBERE
Isomo ryo mu gitabo cy’Imigani (Imig 21, 1-6.10-13)
1Umutima w’umwami uri mu kiganza cy’Uhoraho akawuyobora, mbese nk’uko bayobora umugezi w’amazi aho bashatse hose. 2Inzira za muntu zose abona zimunogeye, ariko Uhoraho ni we upima imitima. 3Ubutungane n’ubutabera binyura Uhoraho kuruta ibitambo. 4Indoro y’agasuzuguro n’umutima wirata, ni byo bigaragaza icyaha cy’abagome. 5Imigambi y’umunyamwete iramukiza, ariko uhubuka wese aba asanga ubutindi. 6Umutungo w’umwibano ni ubusa buyoyoka, na bene wo baba bashaka urupfu. 10Umutima w’umugiranabi uhora ushaka ikibi, ndetse n’incuti ye ntayireba neza. 11Nibakubita umusekanyi, injiji izakurizaho guca akenge, nibigisha umunyabuhanga, azunguka ubumenyi. 12Nyirubutungane yitegereza inzu y’abagiranabi, abagome bose akabarindimurira mu makuba. 13Uwanga kumva umunyantege nke amutabaje, na we azataka abure umutabara.
ZABURI (Zab 119 (118), 1.27, 30.34, 35.44)
Inyik/ Uhoraho, dukomeze mu nzira y’amatangazo yawe !
Hahirwa abadakemwa mu mibereho yabo,
bagakurikiza amategeko y’Uhoraho !
Unyumvishe inzira y’amabwiriza yawe,
kugira ngo njye nzirikana ibyiza byawe.
Nahisemo kutazagutenguha,
nsobanukirwa n’amateka yawe.
Umpe ubwenge kugira ngo nkomeze amategeko yawe,
maze nyakurikize n’umutima wanjye wose.
Unkomeze mu nzira y’amatangazo yawe,
kuko ari yo anezereje.
Ndashaka gukurikiza amategeko yawe,
iteka ryose rizira iherezo.
IBANGONDIRIMBO RIBANZIRIZA IVANJILI (Lk 11, 28)
Alleluya Alleluya.
Hahirwa abumva ijambo ry’Imana bakarikurikiza.
Alleluya.
IVANJILI
+ Luka (Lk 8, 19-21)
Muri icyo gihe, 19nyina wa Yezu n’abavandimwe be baza bamusanga, ariko babura uko bamugeraho kubera abantu benshi bari bamukikije. 20Babimenyesha Yezu bati “Nyoko n’abavandimwe bawe bari hanze, barifuza ko mubonana.” 21Arabasubiza ati “Mama n’abavandimwe banjye, ni abumva ijambo ry’Imana bakarikurikiza.”


text:
Mu minsi mike ishize, nari ndi mu batumiwe mu bukwe bw’umwe mu bakobwa b’inshuti zanjye tumaze igihe tuziranye.
Uyu mukobwa ntitwari tuziranye cyane, ariko yari yarambwiye ko agiye gusabwa akanakobwa, kandi ko kuza kwanjye bizamubera inkunga ikomeye.
Cyo kimwe n’izindi nshuti zanjye twatahaye ibyo birori, twese twari dufite amatsiko menshi yo kuzabona umugabo we, cyane cyane bitewe n’uko batubwiraga ko ngo aba mu mahanga.
Mu minsi ya nyuma ariko, imyiteguro irimbanije, baje kutubwira ko ngo uwo mugabo we atazaza kandi ko nta gisibya imihango y’ubukwe bwo gusaba no gukwa izaba.
Njye numvaga bidashoboka ko umukobwa yasabwa agakobwa, uwamusabye adahari, kuko numvaga ko ibyo byari ibyo mu mico ya kera. Numvaga ko nibiramuka binabaye wenda azahagararirwa wenda n’umuvandimwe we cyangwa indi nkoramutima ye ya hafi.
Nibazaga uko bizaba bimeze nibasohora umugeni, bakamuzana kwicara imbere mu gisharagati wenyine nta musore umukikije iruhande rwe; bigatuma numva ndushijeho kugira amatsiko yo kuzareba uko ubwo bukwe buzaba bumeze.
Sinari njye njyenyine ariko, nasanze n’abandi bacitse ururondogoro, bavuga bongorerana ko ubu bukwe babona butajyanye n’igihe tugezemo, kandi ko umukobwa batamushira amakenga. Hari n’abataratinyaga kuvuga ko bisa nk’ikinamico.
Ibirori ariko byaje kugenda uko byari byateguwe, nuko umukobwa baramusohora; asuhuza abageni ahita yisubirira mu gikari nta yindi mihango irenzeho.
Ntawe uyu mukobwa yari yarigeze ashaka kubwira impamvu umusore wamusabaga atigeze agaragara muri ubu bukwe. Havugwaga gusa ko ari impamvu z’akazi. Abantu baterwaga isoni no kumubaza niba koko ari ko babiteguye, cyangwa se niba ubu bukwe atari ikinamico, nk’uko byavugwaga.
Uko ibi twakomeje kubiganira n’inshuti twaje gusanga ko byeze muri Kigali, kandi ko ubukwe nk’ubu busigaye butaha.
Mu buhamya bwa bamwe, bavuga ko bamaze gutaha ubukwe nk’ubu bwinshi aho imihango yo gusaba no gukwa umusore urongora aba adahari cyangwa bombi we n’umukobwa bari mu mahanga, ibirori bigakorwa n’abandi bo badahari.
Impungenge
Ikibazo cyibazwa cyane aha, ni ukuba imiryango yemeranya gushyingirana abageni badahari ngo bahabwe uburenganzira n’imiryango yabo bwo gushyingiranwa.
Mukeshimana Clemantine [izina twahinduyeho gato ku bw’umutekano wa nyiraryo] utuye mu Mujyi wa Kigali, mu Karere ka Nyarugenge yasabwe n’umusore ukomoka mu gihugu cya Zambiya, ariko ku munsi wo gusaba umusore ntiyagaragaye mu bukwe yahagarariwe na murumuna we.
Mukeshimana yavuze ko na bo bari bateguye ubukwe bazi ko umusore azaza gusaba mu Rwanda. Igihe cy’ubukwe cyarageze umusore bivugwa ko ngo yabuze uko aza kubera impamvu z’akazi biba ngombwa ko umuryango w’umukobwa ushaka umusore uhagarara mu cyimbo cy’uwo muri Zambiya kugira ngo hatagira ababacishamo ijisho.
Ibi byabaye mu mezi make ashize. Nawe imihango y’ubukwe yabaye nk’isanzwe ndetse igenda neza nubwo umusore atabonetse ngo babe bicaranye ariko umugeni akizeza abantu ko ngo bavuganaga n’umusore amubwira uko imihango yo gusaba yagenze, anamwoherereza amafoto y’uko byose biri gukurikirana buri kanya.
Mu byo yabashije kubwira Izuba Rirashe, Mukeshimana yagize ati “Bwabaye ubukwe nk’ubusanzwe nta kibazo nigeze ngira kuko yanyoherezaga amafaranga yo gutegura ubukwe no mu rugo bari bamuzi kandi baramukundaga bituma banshyigikira mu bukwe bwacu”.
Gusa nyuma y’igihe gito, Mukeshimana wari waragiye hanze bivugwa ko yagiye muri Zambiya yaje kugaruka mu Rwanda, bikavugwa ko ubukwe yari yarakoresheje umusore adahari bwari baringa, nk’uko bivugwa na bamwe mu nshuti ze za hafi.
Abakuze icyo babivugaho
Straton Nsanzabaganwa, Umujyanama mu Kigo cy’Inteko y’Ururimi n’Umuco (RALC) uri mu basaza bari gukora ubushakashatsi ku mihango y’ubukwe yabwiye Ikinyamakuru Izuba Rirashe ko ubusanzwe gusaba no gukwa umusore adahari nta kibazo kibirimo kuko imico igenda ihinduka.
Agira ati “Mu bukwe bwa Kinyarwanda, mu nzira za gakondo uko byari bimeze kujya gusaba ntabwo umuhungu yajyagayo, yemwe na se w’umuhungu ntabwo yajyagayo. Se w’umuhungu yabaga yatoye umukwe mukuru uyu akaba umuntu w’umugabo ukuze uzi ubwenge, witonda uzi kuganira neza akaba ari we ujya gusabira umuhungu, noneho umuhungu agasigarana na se imuhira”
Nsanzabaganwa avuga ko ibi n’ubu hari aho bigikorwa, kandi ko n’iyo umusore na se bagiye muri ibi birori batajya bagira ijambo bavuga, bigaharirwa umukwe mukuru uvugana n’umusangwa mukuru.
Agira ati “Nguhaye nk’urugero nka njye iyo bagiye gusabira umuhungu wanjye ntabwo njyayo, kubera iki? Kubera ko mba natumye umuntu nizeye, sinamutuma kandi ngo njyeyo.”
Kuri izi mpungenge z’abashobora kwitwaza ibi bakaba babeshya ko hari umusore wasabye umugeni adahari, Nsanzabaganwa we avuga ko nta cyo abiziho.
“Iyo yaretse kuza ntabwo kiba ari ikibazo cy’amafaranga, hari ubwo koko aba adahari kubera ko wenda ari nko mu mashuri wenda muri icyo gihe akaba atarabonye uburyo bwo kuza muri uko gusaba kwe wenda ari mu bizamini cyangwa ari mu kazi akenewe cyane adashobora guhita ava aho akorera, cyangwa se bakaba bavuga ko adahari kubera ko bakurikije bimwe bya gakondo bavuga ngo umuhungu ntabwo ajya ajya kwisabira.”
Dr Vuningoma James, Umuyobozi wa RALC nawe yabwiye iki kinyamakuru ko ubundi mu muco bitabagaho ko basaba umuhungu ahari, kuko ari byo byari umuco. Gusa ati “Kubera ko ntacyo tubona byishe ubu barabikora kandi bikaba umunsi mukuru.”
Inteko y’Ururimi n’Umuco iri gukora ubushakashatsi bw’uko imihango y’ubukwe igenda n’uko iba igomba gukorwa, bukazatangazwa mu gihe cya vuba. Aha niho hazagaragarizwamo ibizaba bigaragazwa nko gutandukira umuco, n’ibikwiye kugarurwa muri iyi mihango yo gusaba no gukwa.


text:
Umuyobozi w’umuryango w’ivugabutumwa Africa Harvest Mission, unafite itorero Calvary Temple avuga ko atumva impamvu abantu bafata ubwiyongere bw’amadini n’amatorero nk’ikibazo mu Rwanda, mu gihe utubari twiyongera umunsi ku munsi kandi ngo ibi bikaba bitagaragara nk’ikibazo. Pasteri Patrick kandi ngo mu bibazo yibaza ni ukuntu insengero zisabwa kuba kure y’abaturage, mu gihe utubari tugeretse hejuru y’utundi hirya no hino mu gihugu hagati y’amazu y’abaturage.
Mu kiganiro yagiranye na Ubugingo.com, Pasteri Patrick Twagirayezu, yavuze ko atangazwa n’ukuntu ujya kumva ukumva, abantu benshi bavuga ko amatorero avuka buri munsi, bakabigira ikibazo, nkaho aba azanywe no gukora ibikorwa bibi, ariko utubari twavuka ntibibe ikibazo. Ibi kandi abihuza n’inkubiri yatambutse mu minsi yashize yo gukumira urusaku rukabije, ibintu abakristo bakomeje kugaragaza nk’ibibangamira uburenganzira bwabo no kuvogera imyizerere yabo.
Pastor Patrick n’umugore we
Ati ‘’ ejobundi nasomaga ikinyamakuru ngo amadini amaze kuba registered ( kwiyandikisha) ngo amaze kuba menshi ni ikibazo!! huum ariko kuba akabari kageretse ku kandi ibyo si ikibazo??’’
Past Patrick avuga ko atazi uwo yashyiraho iki kibazo, nubwo abona yagishyira kuri satani, utuma abantu bagira imyumvire itari myiza ku butumwa bwiza. Ati ‘’ndakeka ko umuntu yashyira ibintu byinshi kuri satani, kuko satani abiri inyuma.’’ Akomeza agira Ati ‘’ kera twajyaga dushyira indangururamajwi ukaba washyira muri Pick up (imodoka) ukagenda amakaritiye atandukanye ubwira abantu ubutumwa, ibyo amategeko yabidukuyeho.’’
Pastor Patrick avuga ko nyamara nubwo ibi bitemewe ku bavuga ubutumwa bwiza, ariko sosiyete z’itumanaho zemererwa gukoresha indanguramajwi zisakuza, bikaba bituruka ahanini ku myumvire abantu bafite ku butumwa bwiza.
Aha akaba ari ho ahera atumva impamvu abantu bagaragaza ubwinshi bw’amatorero nk’ikibazo kandi itorero ari ryo ryubaka imibanire myiza n’abantu, ryigisha urukundo rw’Imana.
Ati ‘’dufite ubuhamya bw’abantu benshi itorero ryagiriye umumaro, ryabigishije kubana neza, ryabigishije kutamarira amafaranga yabo mu tubari, bagura ibibanza barubaka batera imbere.’’
Akomeza avuga ko akurikije umubare w’abatuye u Rwanda, bitaba ikibazo kwiyongera kw’amatorero cyane ko abantu bose batararangiza kubwirizwa ubutumwa bwiza.
Ku rundi ruhande ariko na none avuga ko biramutse bigaragaye ko uwashinze itorero agamije gukora ibinyuranye n’ibyubaka abanyarwanda, icyo gihe yabibazwa ku giti cye ariko bititiriwe abakristo bose.
Mu myaka mike ishize amadini n’amtorero yakomeje kwiyongera mu Rwanda aho kuri ubu habarurwa agera 1500, cyane ko u Rwanda ari igihugu kigendera kuri Politiki yemerera uburenganzira buri wese harimo no gusenga. Ubu bwiyongere akaba ari bwo bwibazwaho na benshi, aho abantu babyumva mu buryo butandukanye.
Kubwimana Innocent/Ubugingo.com


text:
11 Ukuboza: Mut.Damasi (305-384)
Damasi yakomokaga mu gihugu cya Espanye. Amaze gukura yagiye i Roma yiga cyane ibitabo bitagatifu, aba ari naho ahererwa ubusaserdoti. Ubuhanga n’umurava yari afite byatumye Papa amushima amugira intumwa ye mu bihugu byinshi. Damasi yujuje imyaka mirongo itandatu n’ibiri, nibwo yatorewe kuba Papa; aba na we umwe mu basimbura ba Petero Mutagatifu. Yari umuntu uzi kuyobora koko! Bigaragarira cyane cyane ndetse no ku mategeko menshi yahaye Kiliziya mu myaka yose yamaze ari umushumba wa Kiliziya. Yakoranye icyo gihe n’abarimu bakomeye ba Kiliziya. Atanazi wa Alegisandriya, Bazili wa Sezare na Ambrozi wa Milano. Bashakiraga hamwe ibyiza byarushaho gutagatifuza Kiliziya. Ni nabo bahosheje imidugararo y’ubuhakanyi bwari bwadutse muri icyo gihe, maze Kiliziya igumana ubusugire bwayo. Damasi kandi yakoze umurimo wundi ukomeye cyane yubakisha Kiliziya nyinshi.
Burya ariko intungane ntizibura abanzi hano kuri iyi si! Na Damasi yarahohotewe, arabeshyerwa, nyamara ariko byose abyima amatwi arabyihorera, ahubwo agasabira cyane abamuhemukira. Yitabye Imana ari umukambwe w’imyaka mirongo inane n’ine.


text:
Polisi y’u Rwanda yatangaje ko ifunze abashoferi 30 hamwe n’imodoka 40 bazira kuba nta tugabanyamuvuduko (speed governors) bafite abandi bakaba baragerageje kutwica nkana, kuri uyu wa 31 Werurwe 2017.
Mu kiganiro yagiranye n’Itangazamakuru, kuri uyu wa Gatanu, Polisi yatangaje ko aba bantu bafunzwe mu mukwabu wakozwe guhera kuwa Kane, kandi ko benshi muri aba bafungiwe icyaha cyo ‘kwangiza nkana igikoresho gishyirwaho n’itegeko’.
Umuyobozi w’ishami rishinzwe umutekano wo mu muhanda muri Polisi y’u Rwanda, CP George Rumanzi, yagize ati “Polisi ifatanyije na RURA tumaze iminsi dukora umukwabu wo gufata imodoka zidafite utugabanyamuvuduko, cyangwa zibufite ariko butuzuye. Hari izo tumaze gutahura ko hari ababucokoza nkana bakabwica kugira ngo ikigamijwe cyo kugira ngo umuvuduko uhame cyoye kugerwaho. Ubu dufunze abashoferi bagera kuri 30 mu gihugu, hakaba hafunzwe n’imodoka zigera kuri 40.”
Yungamo ati “Tukaba rero dufunze abo bantu ariko nanone dukomeza gufata n’abandi kugira ngo abafite uruhare mu kunaniza iyi gahunda babibazwe. Abashoferi babigizemo uruhare turabafunga tubakurikirane, ba nyir’imodoka nabo imodoka zabo turazifunga ndetse zakwe uruhushya rw’ubugenzuzi (controle technique)”.
Mu gusobanura impamvu y’ifungwa ry’aba bantu, CP Rumanzi yasobanuye ko ari impamvu z’uko hari imodoka basanze ba nyirazo barinangiye ntibazishyiremo utu tugabanyamuvuduko, igihe bari bahawe kikarenga, bakibutswa hifashishijwe gukoresha inama ariko ntibabikora banga kudushyiramo; agira ati “uko ni ukwinangira ku mategeko”.
CP Rumanzi asobanura ko hari abandi bafite utwo tugabanyamuvuduko ariko bakatwica nkana.
Yagize ati “Hari abadushyizemo ariko tudakora, ugasanga akagabanyamuvuduko ibigomba kukagira n’ibyo kujuje yashyizemo igice kimwe kugira ngo ajye yereka gusa yenda abamuhagaritse ko karimo ariko kadakora, ibyo nabyo ntacyo biba bimaze kuko ntikaba gakora neza, izo nazo turazifata. Hari n’abazishyizemo utwo tugabanyamuvuduko ariko bagasubira inyuma bakatwica. Hari nk’imodoka bajya mu ntsinga zayo bakayobya uburyo utwo twuma dukoramo, bagashyiramo ubundi buryo bwo kuba umushoferi yakanda ahantu ako kuma kagahagarika gukora, ariko yabona abaporisi imbere akongera agakanda ahantu akagabanyamuvuduko kakongera kagakora; ibyo murumva byo ko ari icyaha gikomeye.”
Uwafashwe…
Polisi yerekanye umwe mu bashoferi wafashwe, witwa Egide wabwiye itangazamakuru ko we yemera icyaha, avuga ko yagikoze mu kubahiriza amategeko y’umukoresha we, ariko ko nawe yari azi neza ko ari kwica amabwiriza nkana.
Yagize ati “Iyi modoka nyirayo ajya kuyimpa yambwiye ko ukuntu ayikoresha kuri ‘speed governor’ ko ifite akantu ukandaho iyo ushaka ko yihuta wenda bafashe ushaka kugirango werekane ko akagabanyamuvuduko karimo ukongera ugakanda, ni uko yabinsobanuriye, nanjye ni uko nayifashe imeze.”
Yungamo ati “Kugeza n’iyi saha kuba ndi hano ni ukubera iki cyaha cy’iyi modoka nanjye nkaba nari mbizi ko ari amakosa. Abinsobanurira numvaga atari ibintu bizima, kuko bavuga ko imodoka zitarenza umuvuduko wa kilometero 60 ku isaha (60/h) ariko we yarambwiraga ati ‘njye ninkanda irarenga igere no mu 100’, nanjye nkakira imodoka, urumva ko nanjye ntakwigira umwere ijana ku ijana. Njyewe icyaha cyanjye ni nk’aho wagira ngo nagikoze mbizi ariko urumva ko icyaha kinini ari ba shobuja baba bagifite kuko ntabwo ari twe tuba twaragiye ngo tujye kubikoresha.”
Utugabanyamuvuduko ni utwuma dushyirwa mu modoka zitwara abantu n’ibintu mu kurinda cyangwa kubuza kurenza umuvuduko w’ikinyabiziga ntarengwa wagenwe.
Iteka rya Perezida n° 25/01 ryo ku wa 25/02/2015 riteganya ko imodoka itwara abagenzi ku buryo bwa rusange cyangwa itwara imizigo itagomba kurenza umuvuduko wa kilometero mirongo itandatu mu isaha (60km/h).
Emanuel Katabarwa Asaba, Umuyobozi ushinzwe gutwara abantu n’ibintu muri RURA, avuga ko utugabanyamuvuduko tugura hagati y’amafaranga 180,000Rwf na 240,000Rwf bitewe n’ubwoko n’uburambe bw’akagabanyamuvuduko ndetse na tekinoloji gakoranye.
Asaba ashimangira ko itegeko rivuga ko imodoka zose bireba zagombye kuba zarashyizwemo utu tugabanyamuvuduko bitagombaga kurenza ukwezi kwa Gashyantare mu mwaka washize wa 2016.
Agira ati “kuba rero byarigijweyo byari ukugira ngo abashoramari bahagije bakangurirwe kuzana utugabanyamuvuduko ubu baraje hamaze kwemezwa abarenga muri 5, kuba hari abantu batubahiriza itegeko mu by’ukuri ntabwo ari uko batabonye umwanya uhagije; ugafite kadakora si uko adafite ubushobozi ahubwo ni uko babigize nkana ari nayo mpamvu ibihano bigomba kuremera.”
Kugeza ubu imodoka zitwara abagenzi n’imizigo 3,369 nizo zimaze kujyamo utugabanyamuvuduko; izi zingana na 37% ry’imodoka zose zigomba kudushyirwamo.


text:
Urandiko rwa mbere rwa Petero.
Petero niwe ya ntumwa yatengushye Yesu mw’ijoro ryo kugambanirwa kwe, ariko akaza kugarurwa n’umwami ubwe; kandi ku munsi wa Pantikote (Ibyak 2:38) ni Petero wahagaze arabwiriza, Isezerano rishya riravuka. Urwandiko rwe rwa mbere rwandikiwe abari abashyitsi n’abimukira, abakristo b’abayuda, abo byigeze ngombwa ko batatanira muntara zose z’I Roma, abanza abwira abababazwa kubwa Kristo, ijambo ryo kubabazwa rikorehejwe inshuro 16 mur’iki gitabo gito.
Petero avuga ukuntu Yesu atituye inabi abamubabaje (2:18-25) ahubwo akicisha bugufi imbere yucca imanza zitabera.
Igice cya gatatu kirimo ibijyanye n’ingo z’abashakanye, igice cya gatanu kirimo ibisa nibyo muri Yakobo 4 cyivuga uguca bugufi mu gihe uri mu bigeragezo cyangwa mu bikomeye.
Incamake y’igitabo cya 1Petero
I. Agakiza k’abizera (1:1-12)
II. Kwezwa kw’abizera (1:13-2:12)
III. Guca bugufi kw’abizera (2:13-3:12)
IV. Imibabaro y’abizera (3:13-5:14)


text:
ISOMO RYA MBERE
Isomo ryo mu gitabo cya kabiri cy’Abami (2 Bami 2, 1-14)
1Dore uko byagenze igihe Uhoraho yajyanaga Eliya mu ijuru, mu nkubi y’umuyaga. Eliya na Elisha bavanye i Giligali, bafatanya urugendo. 2Bakigenda, Eliya abwira Elisha ati “Ndakwinginze, sigara hano kuko Uhoraho anyohereje i Beteli.” Elisha aramusubiza ati “Ndahiye Uhoraho n’ubuzima bwawe ko ntagusiga !” Nuko baramanukana bajya i Beteli. 3Abahanuzi bo mu itorero ry’i Beteli basanga Elisha, baramubaza bati “Uzi ko uyu munsi Uhoraho ajyana shobuja mu ijuru, hejuru yawe ?” Arabasubiza ati “Nanjye ndabizi, nimuceceke !” 4Eliya abwira nanone Elisha ati “Elisha, ndakwinginze sigara hano, kuko Uhoraho anyohereje i Yeriko.” Aramusubiza ati “Nkurahiye Uhoraho n’ubuzima bwawe ko ntagusiga.” Nuko bagera i Yeriko. 5Abahanuzi bari i Yeriko basanga Elisha, baramubaza bati “Uzi ko uyu munsi Uhoraho ajyana shobuja mu ijuru, hejuru yawe ?” Arabasubiza ati “Nanjye ndabizi, nimuceceke !” 6Eliya yongera kubwira Elisha ati “Sigara hano ndakwinginze, kuko Uhoraho anyohereje kuri Yorudani.” Undi aramusubiza ati “Ndahiye Uhoraho nawe bwite, ko ntazagutererana ! Ubwo barajyana.
7Abantu mirongo itanu bo mu itorero ry’abahanuzi barabakurikira, ariko bahagarara bareba Yorudani, Eliya na Elisha bari bahagaze bombi ku nkombe y’uruzi. 8NukoEliya yiyambura umwitero we, arawuzinga awukubita mu mazi yigabanyamo ibice bibiri; bombi bambuka n’amaguru urwo ruzi rwumutse. 9Bamaze kwambuka, Eliya abwira Elisha ati “Nsaba icyo nagukorera mbere y’uko njyanwa kure yawe !” Elisha aramubwira ati “Iyaba nashoboraga kugabirwa incuro ebyiri z’umwuka w’ubuhanuzi ukurimo !” 10Aramubwira ati “Usabye ikintu kiruhije. Numbona njyanwe kure yawe bizakubera uko ubishaka ; niba atari byo ntibizaba.”
11Bakigenda baganira, igare ry’umuriro n’amafarasi y’umuriro biba biraje, birabatandukanya. Eliya azamuka mu ijuru mu nkubi y’umuyaga. 12Elisha abibonye, atera hejuru agira ati “Mubyeyi ! Mubyeyi ! Amagare n’amafarasi bya Israheli !” Hanyuma ntiyongera kubona Eliya; nuko afata iyenda ye ayitanyuramo kabiri. 13Atora uwitero wa Eliya wari waguye, asubira kuri Yorudani ahagarara ku nkombe zayo. 14Afata wa mwitero, awukubitisha amazi avuga ati “Uhoraho, Imana ya Elisha, ari hehe?” Elisha akubita amazi, amwe ajya ku ruhande rumwe, andi ku rundi, ubwo arambuka.
ZABURI (Zab 31 (30), 20, 21, 24ab.25)
Inyik/ Nimukomere kandi mwireme agatima
mwebwe mwese abizera Uhoraho !
Mbega ukuntu ibyiza wageneye abagutinya ari byinshi !
Ubiha abo ubereye ubuhungiro bose,
kandi ukabibagwizaho rubanda rwose rubyirebera.
Ubishyingura aho uhisha uruhanga rwawe,
kure y’ubutiriganya bw’abantu,
ukabibika ahiherereye kure y’uruvunge rw’abantu.
Nimukunde Uhoraho, mwebwe abayoboke be mwese !
Uhoraho arinda abamwemera.
Nimukomere kandi mwireme agatima,
mwebwe mwese abizera Uhoraho !
IBANGONDIRIMBO RIBANZIRIZA IVANJILI (Zab 1, 2; 112(111), 4)
Alleluya Alleluya
Nyagasani, hahirwa umuntu uhimbazwa n’amategeko yawe,
umuntu urangwa n’impuhwe, ineza n’uubutungane
Alleluya
IVANJILI
+ Matayo (Mt 6, 1-6.16-18)
Muri icyo gihe, abigishwa bari bateraniye iruhande rwa Yezu ku musozi, maze arababwira ati 1“Murajye mwirinda kugira neza mu maso y’abantu mugira ngo babarebe; mwaba mwivukije ingororano kwa So mu ijuru. 2Igihe rero utanga imfashanyo ntukavugishe ihembe imbere yawe, nk’uko indyarya zibigira mu masengero no mu mayira, kugira ngo baratwe n’abantu. Ndababwira ukuri: baba bashyikiriye ingororano yabo. 3Naho wowe nutanga imfashanyo, ikiganza cyawe cy’ibumoso ntikikamenye icyo icy’iburyo gikora, 4bityo imbashanyo yawe ijye igirirwa mu ibanga; maze So umenya ibyihishe azabikwiture.
5Ihige musenga, ntimukagenze nk’indyarya zikunda gusenga zihagaze mu masengero no mu mayirabiri, ngo zibonwe n’abantu. Ndababwira ukuri : baba bashyikiriye ingororano yabo. 6Naho wowe nushaka gusenga, ujye winjira mu nzu yawe ukinge, maze usenge So uri aho atagaragara; maze So umenya ibyihishe azabikwiture.
16Igihe musiba kurya, ntimukijime mu maso nk’uko indyarya zinigira : zikambya agahanga kugira ngo babone ko zisiba. Ndababwira ukuri : ziba zashyikiriye ingororano yazo. 17Wowe rero nusiba kurya, ujye wisiga mu mutwe, wiyuhagire mu maso 18kugira ngo utamenyesha abantu ko usiba, ahubwo bimenywe na So uri aho atagaragara; maze So umenya ibyihishe azabikwiture.”


text:
Umuyobozi w’itorero Holy of Holies Apostle Mutabazi ngo yivumbuye ku Mana atangira kwandika igitabo bwa mbere nyuma aza gusanga hari hihishemo umugambi w’Imana. Ibi ngo yabikoze nyuma y’uko Imana yari imaze kumukura mu kazi k’ubwubatsi imusaba kujya gukora umurimo w’Imana, imaze kumuha ubutumwa azengurukana isi, asanga atazabishobora ahitamo kwandika ibitabo nk’imwe mu nzira yagombaga kumufasha kugeza ubwo butumwa ku isi yose.
Ibi Mutabazi yabitangaje mu kiganiro kirambuye yagiranye na Ubugingo.com, mu buhamya bwe ku buzima bwe ndetse n’umuhamagaro wo gukorera Imana .
Mu magambo ye Mutabazi yagize ati ‘’ Byatangiye Imana impa ubutumwa imbwira ko nzabuzenguruka isi, kandi nari nkennye imaze kunkura mu kazi kanjye ka buri munsi, rimwe ndi mu ivugabutumwa i Burundi amafaranga aranshirana nibaza icyo nkora ndakibura, ariko nza kubona umuvandimwe aramfasha ndataha, nageze mu rugo nababaye mpita nivumbura mbwira Imana ko ngiye kwandika ibitabo bikazenguruka isi, ubutumwa bukumvikana, nahise ntangira kwandika igitabo cya mbere.’’
Yakomeje avuga uko yaje kumenya uko hari hihishemo umugambi w’Imana ubwo yari mu masengesho, Imana ikamutumaho. Ati ‘’ Ndi mu mumasengesho y’iminsi 21, ngeze ku munsi wa 7, nibwo umukozi w’Imana yansanze ambwira ko iyo ibitabo nzandika bizagera ku rwego mpuzamahanga, bizantunga, abazungu bazajya bibaza uwo muntu uwo ari we, bizangirira umumaro, niho urufunguzo rw’amasezerano ruri, nibwo nasobanukiwe ko nubwo nabikoze nsa n’uwivumbuye ariko Imana yari ibifitemo umugambo.’’
Mutabazi Joseph ni umwanditsi w’ibitabo wifuza kubigira umwuga, aho yibanda cyane ku butumwa bwo gukangurira abakristo kurwanya ubukene nk’uko bashyira imbaraga nyinshi mu kurwanya ibyaha.
Kugeza ubu Mutabazi amaze kwandika ibitabo bitatu, icya mbere yakise ‘’ Mbese gukiranuka birashoboka wambaye umubiri’’, icya kabiri yakise ‘’Nshaka gukiranuka kandi nshaka gukira’’, icya gatatu yacyanditse mu rurimi rw’icyongereza ari cyo yise ‘’ Get Rich Righteous’’.


text:
ISOMO RYA MBERE
Isomo ryo mu gitabo cy’Umuhanuzi Izayi (Iz 2,1-5 )
lIbyo Izayi mwene Amosi yabonye, byerekeye Yuda na Yeruzalemu. 2Mu bihe bizaza, hari ubwo umusozi w’Ingoro uzashyirwa ku kanunga usumbe imisozi yose. Nuko amahanga yose agende awugana. 3Abantu b’ibihugu byinshi bahaguruke bavuga bati «Nimuze tuzamuke tujye ku musozi w’Uhoraho, ku Ngoro y’Imana ya Yakobo. Azatwereka inzira ze tuzikurikire.» Ni byo koko amategeko ava i Siyoni, i Yeruzalemu hagaturuka ijambo ry’Uhoraho. 4Azacira amahanga imanza, akiranure abantu b’ibihugu byinshi. Inkota zabo bazazicuramo amasuka, amacumu yabo bayacuremo ibihabuzo. Ihanga ntirizongera gutera irindi inkota, ntibazongera ukundi kwiga kurwana. 5Nzu ya Yakobo nimuze, tugendere mu rumuri rw’Uhoraho.
ZABURI (Zab 122 (121), 1-2, 3-4ab, 4c-5, 6-7, 8-9)
Inyik/ Nimuze dusange Uhoraho twishimye.
Mbega ibyishimo nagize igihe bambwiye,
bati «Ngwino tujye mu Ngoro y’Uhoraho !»
None urugendo rwacu rutugejeje
ku marembo yawe, Yeruzalemu !
Yeruzalemu, uri umurwa wubatse neza,
Umugi ucinyiye cyane.
Aho ni ho imiryango ya Israheli,
imiryango y’Uhoraho iza mu mutambagiro.
Aho ni ho iza gusingiza Uhoraho uko Israheli yabitegetswe,
Ni ho hari intebe y’ukomoka kuri Dawudi,
intebe yicaraho igihe aca imanza.
Nimwifurize Yeruzalemu amahoro,
muti «Abagukunda bose baragahorana ituze ;
amahoro naganze mu nkike zawe,
n’ituze rikwire mu rugo rwawe!»
Kubera abavandimwe banjye n’incuti zanjye,
mpimbajwe no kukubwira nti «Amahoro naganze iwawe!»
Kubera Ingoro y’Uhoraho Imana yacu,
nkwifurije ishya n’ihirwe !
ISOMO RYA KABIRI
Isomo ryo mu ibaruwa Mutagatifu Pawulo Intumwa yandikiye Abanyaroma (Rom 13, 11-14a)
Bavandimwe, 11mumenye ko aya magingo turimo ari igihe cyo gushiguka mu bitotsi, kuko ukurokorwa kuturi hafi ubu ngubu kurusha igihe twakiriye ukwemera. 12Ijoro rirakuze, umunsi ugiye gucya. Nitwiyake rero ibikorwa by’umwijima maze twambare intwaro z’urumuri. 13Tugendane umurava nk’abagenda ku mugaragaro amanywa ava, nta busambo, nta businzi, nta busambanyi, nta biterasoni, nta ntonganya, nta shyari. 14a Ahubwo nimwiyambike Nyagasani Yezu Kristu.
IBANGONDIRIMBO RIBANZIRIZA IVANJILI (Zab 85 (84), 8)
Alleluya Alleluya.
Uhoraho twereke impuhwe zawe,
kandi uduhe agakiza kawe.
Alleluya.
IVANJILI
+ Amagambo yo mu Ivanjili ntagatifu uko yanditswe na Matayo (Mt 24,37-44)
Muri icyo gihe, Yezu abwira abigishwa be ati 37«Mu gihe cy’ukuza k’Umwana w’umuntu bizamera nko mu minsi ya Nowa. 38Muri iyo minsi yabanjirije umwuzure, bararyaga kandi baranywaga, bashakaga abagore cyangwa abagabo kugeza umunsi Nowa yinjiriye mu bwato, 39nuko abantu ntibagira icyo bamenya kugera igihe umwuzure uziye ukabahitana bose. Nguko uko bizamera mu gihe cy’ukuza k’Umwana w’umuntu. 40Mu bagabo babiri bazaba bari mu mirima, umwe azatwarwa undi asigare ; 41mu bagore babiri bazaba basya, umwe azatwarwa undi asigare. 42Nuko rero murabe maso, kuko mutazi umunsi Umwami wanyu azaziraho. 43Murabizi : iyaba nyir’urugo yamenyaga igihe cy’ijoro umujura azaziraho, yabaye maso maze ntareke bamupfumurira inzu. 44Namwe rero nimube maso, kuko Umwana w’umuntu azaza igihe mudakeka.»


text:
Pasiteri Mpyisi ni umusaza w’imyaka 95 uzwiho kugira imivugire n’imyigishirize itandukanye n’iy’abandi bapasiteri ndetse usanga igarukwaho n’abantu batari bake.
Ubwo yigishaga ijambo ry’Imana kuri Radio Ubuntu Butangaje mu kiganiro cyitwa ‘Kumenya icyanditswe kiri mu cyanditswe’ yagarutse cyane ku bijyanye n’ubumana cyangwa ubutatu butagatifu.
Yagaragaje ko Yesu yari afite kamere y’umuntu n’iy’ubumana akaba ari yo mpamvu nubwo yabaye ku isi atigeze akora icyaha kandi ko kuba yarazutse bigaragaza ubumana kuko nta munyabyaha wazuka.
Yasabye abantu kumva ko bishoboka ko umuntu yabaho nk’umuntu mu bijyanye no kwambara, kurya n’ibindi ariko ku bijyanye no gutsinda icyaha akabaho afite ubumana muri we (kamere y’Imana) nk’uko Yesu yabayeho aho kumva ko amasengesho yabafasha batarahindutse.
Aho niho yahereye agira ati “ Umuntu yarambwiye ati pasito, ibyawe biranshobeye, koko nabaho gute ntavuga amasengesho ko aribyo byo kurya byanjye?Naravuze nti amasengesho arayavuga akagira ka morali ahawe na satani. Amasengesho ni nk’akayoga gahiye, iyo usomye intama ebyiri wumva ka morali kaje, ariko amaherezo ya ka morali… Ngayo amasengesho ni ka morali kazagukoraho.”
Yakomeje agira ati “Namwe mwumve, amasengesho se yakubujije gukora icyaha?Yesu ntabwo yakijijwe n’amasengesho, yakijijwe n’icyari kimurimo; kamere ebyiri iy’umuntu n’iy’Imana.”
Uyu mukambwe avuga ko muri iyi minsi ashishikajwe cyane no kwigisha ibijyanye n’ubumana n’ubumuntu kuko ariho hazingiye ipfundo ryo gutuma abantu bamenya uko babohorwa ububata bw’icyaha.
Ati “ Nzabigisha uko umuntu agira ubumana mu bwonko, agakizwa n’ikiri mu bwonko, ntakizwe n’ikiri mu ijuru.Urataka se niba mu bwonko bwawe hatarimo ubumana butuma udakora ikibi ngo utabarwe nande?”
Yatanze urugero agaragaza ko iyo abantu nk’icumi bafite ubumana mu bwonko usanga badasambana, batabeshya , batangana . Ati “Ibyo usanga babihuriyeho kuko ubumana ari bumwe ariko mu bumuntu batandukanyijwe n’ibyo barya, aho batuye,ibyo bambara gutyo...”
Yakomoje ku bahahuzi b’ibinyoma
Mpyisi avuga ko igihe abantu batitoje kugira Ubumana mu bwonko usanga bajya za Kanyarira, Amerika n’ahandi ngo bagiye gushakirayo ibisubizo maze Satani akabibaha koko.
Ati “Abo satani arabavangira, bakora iby’Imana n’ibya satani, akabavangira, akaguhanurira avuga ko ari iby’Imana yamubwiye kandi akavuga ibya satani.
Imana ntabwo iba Kanyarira, Amerika, i Maka n’ahandi kuko ibera hose icyarimwe, nta wukwiriye kwirukanka.”
Ntiyemera ko Bibiliya ari igitabo cyera
Yavuze ko usanga abantu bafata imyumvire yabo bagapfa kuvuga iby’Imana, batanabyumva.
Ati “ Ni nka Bibiliya tukayifata ngo ni igitabo cy’Imana cyera? Kandi kirimo umuntu, ikera ite irimo umuntu? yandikwa n’umuntu, ishyirwa mu ndimi n’umuntu kandi mu rurimi rw’umuntu wakocamye narwo rukocamye?”
Mpyisi ukabakaba imyaka 95 kuko yavutse mu 1922, yabonye impamyabumenyi y’icyiciro cya kabiri cya kaminuza mu 1964.


text:
Ngo Gutekinika byageze no mu kugena ababa bagomba kubaza ibibazo Prezida wa Repubulika.
Mu myaka itari myinshi ishize hadutse umuco mushyashya mu Banyarwanda, umuco utarabonerwa izina mu rurimi rwacu, (ahari nyine kuko ari mushya, cyangwa inzaduka) umuco, cyangwa se reka mvuge ingeso, yiswe gutekinika, aho abayobozi cyane cyane bo mu nzego zo hasi baba basabwa kugaragaza , ibyo bagezeho, bafindafinda, ibintu bya baringa bitakozwe , bikagarazwa, nk’ukuri, cyangwa nk’ibigwi bagezeho, ubundi abahungu, ngo bakaba bahize imihigo, amashyi nayo ngo kacikaci, , inzoga zikanyobwa , abagabo bakigaramira. Ngira ngo hari abibuka umuyobozi wigeze kuvuga ko mu Karere ayobora ho nta bibazo abturage bafite, Niba ari Paradizo yari yageze ku isi, sinamenya. Uwavuga ku byo gutekinika, byafata undi mwanya wihariye, ahubwo muri uyu mwanya ndifuza kuvuga ku iterambere ry’iyo ngeso, noneho ngo yakataje –nkuko nabyumvanye abantu mu kiganiro bagiranaga-ikaba igeze no mu igenwa ry’abagomba kubaza ibibazo Nyakubahwa Prezida Kagame, haba mu mishyikirano, haba se mu gihe yasuye tumwe mu turere tw’igihugu.
Uwabandi, muri ibi abaturage ni inzirakarengane(cyangwa ibikoresho), abavebwa ni abayobozi
Mu gushakisha aho iyi ngeso yaturutse , utekereje usanga iva mu bayobozi baba bifuza ko havugwa ibyiza gusa, ntihagaragare ibitagenda neza , cyangwa ibitarashoboye kugerwaho, mu turere cyangwa mu mirimo runaka bayobora. Abo rero nibo ngo bashakisha, bakanagena abantu bazabaza ibibazo mu gihe umuyobozi runaka yabasuye, cyane cyane Prezida wa Repubulika, ibyo bikagenda ngo bikagera no mu mishyikirano.Ibyo bigaragazwa nuko usanga nyine mu mwanya wo gutanga ibitekerezo, cyangwa kubaza ibibazo, no kuvuga ibitagenda neza, abantu batwara umwanya munini, bashima, bishimagiza ubwabo, basubiramo Nyakubahwa, inshuro nyinshi, Nkuko Prezida Kagame yabivuze, mu mwanya wagakoreshejwe, mu gushakira umuti ibibazo by’ingutu biba bitabuze.
Mu mushyikirano tuvuyemo, no muri Kongere ya FPR, nibwo Nyakubahwa Prezida wa Repubulika,yongeye kunenga iby’abanu bafata umwanya munini wo kwivuga ibigwi, bishimagiza,avuga ko ibyo atari umuco ukwiye umunyamuryango wa FPR, no mu mushyikirano rero yagaye ingeso yo gufata umwanya munini abantu basubiramo Nyakubahwa, igihe kigatinda.Aha ndagira ngo mvuge , kandi nshima Prezida wa Repubulika kuba agaruriye ibintu hafi, kuko mu by’ukuri umuco nk’uriya uhawe umwanya ugakura,ni umurage mubi n’ububata twaba dukongeje mu bisekuruza bizaza, kandi nta kintu kizima cyavamo.Ariko se koko nk’umyobozi ushaka guhuma abandi mu maso , akagaragaza ibyiza gusa, hari ugukunda igihugu biba bimurimo koko ?
Hazateganywe umwanya w’ubuhamya wagenewe ba rwiyemeza mirimo wo kuvuga bimwe mu byo bagezeho
Uretse rero kwivuga ibigwi, kwishimagiza , no gusubiramo Nyakubahwa (uwabyita gushoboja ndumva ataba yibeshye), hari n’ikindi kigaragaramo gutekinika, Kukagaragarira muri kwa kugena abantu baza gufata ijambo, ugasanga havuze ba bandi bafite imishinga, n’udushya batangiye, n’ukuntu byabateje imbere. Hari umunyamakuru wabisobanuye avuga ko utanga ijambo ujya kumva ukumva aravuze , ngo hariya inyuma, cyangwa se ati, muri kiriya gice, kandi ngo mu by’ukuri baba babiteguye azi uwo abwira uwo ariwe’ibyo aza kuvuga, ibyo sinabihamya ariko birashoboka ukurikije uko bigenda.
Ubundi si bibi kumva ko hari abantu bafashe icyemezo cyo kwishakira imirimo, bakaba barageze ku musaruro ufatika., ndetse bitera abantu kwiyumvamo ishyaka Ariko ikibazo aho kiri, nuko iyo ari ibyo bivuzwe, gusa,(dore ko ubusanzwe mu bicaye imbere, haba umuntu wo muri guverinoma uba wavuze ibyagezweho, agatanga n’umurongo w’ibiza kuvugwaho) bigaragara ko wa mushyikirano, uba wagiriweho kuza kwivuga bya bigwi, , kwishimagiza, Nko kuvuga bati Dore ibyo twakoze, turi abagabo, turi intwari, (self exaltation) ubundi bakiha amashyi, bagataha.
Kubera ko mu batanga ikiganiro haba hari umuyobozi uvuga bimwe mu byagezweho muri rusange mu rwego rwihariye, mu bikorwa mu gihugu, habaho n’undi mwanya, utandukanye n’uwo gutanga ibitekerezo no kubaza ibibazo, aho bamwe mu ba rwiyemezamirimo batangiye imishinga bagiye bagera ku bikorwa bikwiye kuvugwa ngo bibere abandi intangarugero, hakavuga umubare runaka w’abo ngabo, noneho umwanya wo kuza gutanga ibitekerezo no kubaza ibibazo, ugakurikiraho. Bitabaye ibyo, icyavamo nuko kuvuga ibyagezweho, kongeraho kwishimagiza, kongeraho gushobuja, umushyikirano, wateguwe igihe kirekire, ugahuruza abantu bavuye i kantarange, ugatwara n’amafaranga, waba ubaye nka ya nzovu yajya kubyara ikabyara imbeba.
Mu kurangiza rwose reka mvuge ko muri ibi Prezida wa Repubulika, atwigishije ikintu kizima gikomeye, harimo no kumenya agaciro k’igihe no kumenya kugikoresha neza, kumenya ibintu by’ingenzi kuruta ibindi, n’ukuntu ari ibyihutirwa kubirangiza., adukijije kandi ingeso ifite uburemere buruhije gusobanurwa…Ibi bikwiye gushimirwa, ubundi tugakomeza gutera intambwe tujya imbere.
Ibitekerezo
gutekinika byinjiye mumaraso yabayibozi Kanda hano umusubize
Uravuga wari wumva ikiganiro gica kuri Radio rwanda kitwa :Radio iwacu, wagirango batoragura abasinzi mu nzira akaba aribo bagikora kirimo ubwiyemezi bwinshi no kubeshyerana. Kanda hano umusubize
Munyamakuru ndagushimiye kuri iyo nkeburo utanze n'ubwo ushobora kuba ugosoreye mu rucaca. Ndibuka Nyakubahwa yasuye akarere kamwe k'i Burasirazuba, umuyobozi ntari buvuge hano yagiye ku murongo w'abagombaga kubaza ibibazo aka ababaza bucece ngo "wowe urabaza iki" bamwe abavana mu murongo. Byabaye ngombwa ko HE amucyaha abavaho maze barinigura. Hari n'abegujwe nyuma y'urwo ruzinduko. Ubu rero haje itekinikanabuhanga, nibura uzabaza agomba kuba azwi une semaine avant. Niyo uzabona umuturage w'i Nyamasheke abarije HE ikibazo cy'akarengane ke nk'i Nyagatare (ni urugero) ni uko aba yarakumiriwe. Ibikeneye gukosorwa ni byinshi. Namwe banyamakuru mpamya ko hari ibibacika. Ibeshye se mu giturage wenda uvuge ibyo ubona bitanoze bikorwa n'umuyobozi runaka, bakwishyiramo bakakwima service, bakaguhimbira ibyaha,... Ntibyoroshye. Kanda hano umusubize
Uri umuntu wu mugabo.Gutekinika ni bibi cyane kandi bimaze gukomera cyane .Njye ndi umuganga ariko iyo dutanze umubare w'abarwayi barwaye bwaki umubare twe nka bakora ako kazi tuvura ,tuzi neza kandi dukurikirana akarere karatwamagana ya mibare yose kakayihindura kagashyiraho zero. None icyo bita igenamigambi ko ba bana twashakiraga ibisubizo mu bakuye mu mubare bazavurwa bate ??? Gutekinika ni ubujiji kandi bizamunga ubukungu bw'u Rwanda.Murakoze Kanda hano umusubize
Murakoze kbs njye icyi kintu nibwo bukene bavuga umuntu arabeshya ngo yeza toni y'ingano knd ataranatanze mutueli bibaho koko ubundi ujya gukira indwara ariyirata mubona twagerahe koko nibyinshi umuntu yavuga knd bigiringaruka kubaturage cyane kwigira nka bafarisayo bandikaga amategeko y'Imana kumyambaro ntanarimwe bakurikiza bicike rwose igihugu dukeneye iterambere nyakuri murakoze cyane. Kanda hano umusubize
Murakoze kbs njye icyi kintu nibwo bukene bavuga umuntu arabeshya ngo yeza toni y'ingano knd ataranatanze mutueli bibaho koko ubundi ujya gukira indwara ariyirata mubona twagerahe koko nibyinshi umuntu yavuga knd bigiringaruka kubaturage cyane kwigira nka bafarisayo bandikaga amategeko y'Imana kumyambaro ntanarimwe bakurikiza bicike rwose igihugu dukeneye iterambere nyakuri murakoze cyane. Kanda hano umusubize
Rwose ibi birababaje.ntanaho byatugeza.nkora kw'iviriro imibare y'abafite imirire mibi,abadafite ubwiherero abari my cyiciro cya 1,2 cy'ubudehe abayobozi mu nzego z'ibanze barayigabanya bashaka kwigaragaza neza.abaturage babigiraho igaruka.bikwiye gucika Kanda hano umusubize


text:
2 Samuel 9:5
"Umwami atumira Mefibosheti , amukura mu rugo rwa Makiri mwene Amiyeli i Lodebari amuzana i bwami"
Uno munsi nafashijwe n’ubuzima bwa Mefibosheti. Natangajwe n’uburyo Imana yamukuye i Lodebari akisanga i Bwami ku meza ya Dawidi.
Mpereye kuri iki cyanditswe, hari amasomo meza nize. Muri iyo hari akurikira:
1. Hari icyo Imana iheraho yibuka umuntu ishaka gukemurira ikibazo. Kuri Mefibosheti Imana yibukije ineza ya Yonatani. Kuri Moridekayi Imana yibukije Umwami amakuru yatanze yo kuburizamo umugambi mubisha wamugambaniraga. Ndakwifuriza kugira icyo wibukirwaho none.
2. Iyo Imana igiye gukemura ikibazo cy’umuntu ikoresha umugiraneza. Siba yabaye umutangamakuru. Mu gihe cya Yosefu, umuhereza wa Vino y’i Bwami yabaye umuranga. Ndasaba ngo Imana ikohereze Umuntu w’ingirakamaro.
3. Iyo Imana igiye gukura umuntu mu kibazo, ntihera ku bushobozi bw’uwo igiye gutabara. Ntacyo Mefibosheti yasabwaga kuba yujuje cg gukora. Ibyo utujuje n’ibyo udashoboye si imbogamizi kuri wewe. Tuza kd wizere Imana wujuje ibyo Imana yaheraho.
4. Ntabwo igisha inama. Iyo Dawidi agisha inama bari kumwibutsa ibibi bya Sawuli. Ku byawe ntawe izabaza.
5. Ntabwo gukura umuntu mu kibazo atinzemo bisaba Imana iminsi myinshi yo kubitegura no kubisohoza. Iyo igihe kigeze, mu munsi umwe, Imana ikura umuntu mu buvumo ikamwicaza I Bwami, Imana ikura umuntu muri Prison ikamwicaza I Bwami (Yosefu); Imana ikura umuntu mu mva ikamwicaza mu bazima(Lazaro), ...
Ndasaba ngo Imana isohoze ibyo yakuvuzeho muri iki gihe!
Ugire icyumweru cyiza !
Fidèle MASENGO


text:
Abagabo benshi bagira ibibazo ndetse n’impungenge nyinshi igihe bumvise uburibwe mu mabya, amabya akaba ari two dusabo dukora intanga ngabo ndetse n’imisemburo nka « Testosterone » ituma umugabo agira ibimuranga bikamutandukanya n’umugore.Iyo umwana w’umuhungu akiri mu nda ya nyina amabya, nk’igice cy’umubiri atangira gukorerwa mu nda ye nyuma akazamanuka akajya mu gahu kayo bita (scrotum).
Nubwo amabya amanuka akava mu nda kugira ngo ajye muri kariya gahu, nyuma yo kuvuka ku mwana ntibibuza ko haba igice cyayo kiyahuza n’ibindi bice byo mu nda, iki akaba ari cyo bita « spermatic cord », gicamo imitsi y’amaraso, « nerves » cyangwa imyakura y’ubwonko ndetse n’imiyoborantanga (Vas deferens).
Iri manuka ry’amabya ava mu nda akajya mu gahu kayo bita scrotum, bifite akamaro gakomeye kuko bituma amabya abasha gukora intanga ngabo ku bushyuhe buri hasi ugereranije n’ubwo mu nda budashobora kuzangiza bityo umuntu akabasha kwibaruka cyangwa kubyara.
Ibintu bitera ububabare bwo mu mabya
Uburibwe bwo mu mabya, buturuka ku mpamvu nyinshi, aho zimwe muri zo ziba zikeneye ubutabazi bwihuse kwa muganga nkuko bitangazwa na « eMedecinehealth » aho bavuga ko mu mpamvu zitera kuribwa mu mabya harimo:
- Impanuka: Impanuka izo ari zo zose zangiza amabya zitera ububare bwinshi cyane mu mabya, izi mpanuka zikaba zishobora gutuma amabya abyimba, ibi bikaba bisaba ubutabazi bwihuse kwa muganga.
- Kwizinga kw’amabya (Torsion testiculaire): Hari abagabo usanga amabya adafashe neza kuri ka gahu, bikaba byatuma amabya yizinga. Uku kwizinga bituma imitsi y’amaraso inyura muri cya gice twavuze haruguru amaraso anyura muri ka gace gahuza amabya n’ibindi bice byo mu nda bita « Spermatic cord » adatembera neza ngo ajye mu mabya, bikaba byatuma ibya ripfa ndetse rikabora byihuse ibi bishobora kuba ku myaka iyo ari yo yose ariko cyane cyane bikaba ku bana bafite hagati y’imyaka 12 na 18.
Indwara nka Epididymitis : Ituruka ku ndwara zandurira mu mibonano mpuzabitsina, imiteezi nibindi, ikaba ari yo mpamvu nyamukuru itera uburibwe bwo mu mabya mu bagabo bafite hejuru y’imyaka 18.
Mu bindi bidasanzwe bitera kuribwa mu mabya harimo, cancer y’amabya, indwara z ‘impyiko, hernia, amashamba, n’ibindi.
Ni ryari kuribwa amabya bisaba kujya kwa muganga vuba ?
Umuntu uwo ari we wese, mu gihe icyo aric yo cyose yumvise aribwa mu mabya ni ngombwa kugana kwa muganga vuba byihuse, kugeza igihe muganga amenye aho ububare bwe buri guturuka.
Zimwe mu mpamvu zitera kuribwa amabya ntabwo zishobora kwirindwa, ariko ni ngombwa ko :
- Mu gihe uri gukora sport, cyangwa se ibindi bintu wambara ibintu bikurinda impanuka izo ari zo zose zagera ku mabya,
- Ambara agakingirizo mu gihe ukora imibonano mpuzabitsina wirinda SIDA ndetse no kuribwa amabya bituruka ku ndwara zandurira mu mibonano mpuzabitsina,
- Gukingiza umwana virusi itera amashamba na byo byamurinda kurwara indwara nka « Orchitis » zifata amabya ndetse zikaba zatera ubugumba.


text:
ISOMO RYA MBERE
Ibaruwa ya mbere Mutagatifu Pawulo Intumwa yandikiye Abanyatesaloniki (1 Tes 2, 9-13)
9Bavandimwe, muribuka imvune n’imiruho yacu igihe twabamenyeshaga Inkuru Nziza y’Imana : ntitwaburaga gukora ijoro n’amanywa kugira ngo hatagira n’umwe muri mwe tugora. 10Yemwe, uko twifashe hagati yanyu tubabera intungane, intabera n’indahinyuka, mwebwe abemera mushobora kubihamya, ndetse n’Imana ubwayo. 11Kandi muzi uko twahuguraga buri muntu k’umubyeyi mu bana be, 12tubashishikaza, tubatera inkunga kandi tubingingira gutunganira Imana, Yo ibahamagarira ingoma yayo n’ikuzo ryayo. 13Ngicyo igituma tudahwema gushimira Imana, kuko mwakiriye ijambo ryayo twabigishije nk’uko riri by’ukuri. Koko ntimwaryakiriye nk’ijambo ry’abantu, ahubwo nk’ijambo ry’Imana rigaragariza akamaro karyo muri mwebwe abemera.
ZABURI (Zab 139 (138),7-8,9-10,11-12)
Inyik/ Mana yanjye, undeba mu nkebe z’umutima ukamenya wese !
Najya hehe kure y’uruhanga rwawe ?
Nahungira hehe kure y’amaso yawe ?
N’aho nazamuka ku ijuru, uba uhari !
N’aho narigita nkaryama ikuzimu, uba uhari !
N’aho namera amababa nk’ay’umuseke weya,
maze nkajya kwiturira ku mpera y’inyanja,
n’aho ngaho ukuboko kwawe ni ko kuhanjyana,
indyo yawe ntigire ubwo indekura.
Wenda nava aho nibwira nti « Nibura umwijima wo uzantwikira,
maze amanywa ahinduke nk’ijoro rinkikije! »
Nyamara kuri wowe, n’ahatabona ntihakubera umwijima,
n’ijoro ubwaryo rirabonesha, uboshye amanywa.
IBANGONDIRIMBO RIBANZIRIZA IVANJILI (Heb 4, 12)
Alleluya Alleluya.
Ijambo ry’Imana ni irinyabuzima,
rityaye kurusha inkota y’amugi abiri,
ricengera ibitekerezo by’umutima wacu.
Alleluya.
IVANJILI
+ Matayo (Mt 23, 27-32)
Muri icyo gihe, Yezu aravuga ati 27« Nimwiyimbire bigishamategeko n’Abafarizayi b’indyarya, mwe mumeze nk’imva zirabye ingwa ; ihyuma ni nziza, naho imbere zuzuye amagufa y’abapfuye n’ibihumanya by’ubwoko bwose. 28Namwe ni ko mumeze : imbere y’abantu mwigira intungane, nyamara mu mutima haganje uburyarya n’ubugome. 29Nimwiyimbire, bigishamategeko n’Abafarizayi b’indyarya, mwe mwubakira imva z’abahanuzi, mugasukura ibituro by’intungane, 30mukavuga ngo ‘Iyo tubaho mu gihe cy’abasokuruza bacu, ntituba twarafatanyije na bo kumena amaraso y’abahanuzi.’ 31Bityo mukihamya ubwanyu ko muri abana b’abishe Abahanuzi. 32Ngaho nimwigane ba sokuruza banyu, maze mubarenze ubugome !»


text:
Sandrart mu gitabo cye: Cours de droit coutumier yavuze ko mu Rwanda nta bucakara bwahabaye kuko mu ntambara abanyarwanda barwanye n’amahanga, bicaga abagabo ariko abagore bakabatwaraho iminyago, bakabaha abagabo b’abatware cyangwa b’intwari bakabagira abagore babo nk’abandi bose.
Kubera uko intambara za kera zari ziteye, ingabo zo mu bwami bumwe na bumwe zafataga bunyago abanzi babo zikabajyana kubakoresha ubucakara ndetse nyuma y’uko abazungu batangiriye gucuruza abanyafrica mu cyiswe ‘Traite Negrière’, aba bacakara nibo bahindutse imari ikomeye ku bami benshi cyane cyane abo muri Africa y’Iburengerazuba(ubwami bwa Ashanti muri Ghana, Toumbouktu muri Mali, n’ahandi).
Ubucakara bwahozeho mu bice bitandukanye by’Isi ariko ubuzwi cyane ni ubwakorewe Abirabura bukozwe n’Abazungu mu Kinyejana cya 17 nyuma ya Yesu muri Africa y’Uburengerazuba, ndetse n’ubucakara bwakozwe n’Abarabu baguranaga abantu n’ibikoresho bitandukanye mu gace ka Africa y’Uburasirazuba(Zanzibar – Tanganyika).
Abemera ibya Bibiliya bazi ubucakara abisilayeli bashyizwemo n’abanyamisiri mu binyejana hafi bitanu mbere y’uko yesu aza ku Isi.Mu bwami bwa Roma habaga abacakara bitaga Plebeians kandi bwari bwemewe bufatwa nka kimwe mu biranga umuco wa Kiroma.
Ku bijyanye n’u Rwanda, nk’uko uriya mwanditsi twabonye haruguru yabyanditse, ngo ntabwo abanyarwanda bigeze bashyira mu bucakara abanzi babo bafarirwaga ku rugamba, ahubwo baricwaga, bakabanyaga inka, abagore n’abana kandi nta ngabo yemererwaga gufata ku ngufu umwe muri abo bagore.
Ku rundi ruhande ariko, Sandrart yemeza ko mu bihe by’inzara zakundaga kuyogoza uduce dutadukanye tw’u Rwanda, ababyeyi bagurishaga abana babo bagahabwa ibyo kurya n’imyambaro byo kwikenuza.
Yongeraho ko uwabaga yaguze uwo mwana, yashoboraga kuzamurongora akuze(iyo yabaga ari umukobwa) cyangwa yaba ari umuhungu akamubera Se akaba ariwe ufata inshingano za Se akazamushakira umugore.
Mu gitabo cya Bernard Lugan yise “L’Histoire du Rwanda. De la Préhistiore à nos jours” yanditse ko Rwabugiri yari afite uburyo bwinshi bwo gushyira mu bucakara abo yabaga yatsinze ku rugamba ariko ko atigeze abikora.
Uko inkiko(imipaka) z’u Rwanda zo mu burasirazuba ngo zari zirinzwe cyane ku buryo ntawabashaga kumena ngo yinjire.
Amajyepfo nayo yari arinzwe kubera ko ingabo z’u Rwanda zari zararahiye ko nta muntu uzongera gutera u Rwanda nyuma yo kubona ko u Burundi bwari bwarabigize akamenyero.
Abanyamateka nka Alexis Kagame banditse ko umwami Cyilima Rujugira ariwe watanze itegeko ryavuyeho indahiro ko u Rwanda rutera ariko rudaterwa.
Nibwo kuva ubwo ingabo zitwaga Inyaruguru, Imvejuru, n’Abashumba n’izindi zakurikiyeho nyuma zatangiye kujya zihora ku rugerero( ibirindiro by’ingabo ku mipaka ya kera) kugira ngo nibiba ngombwa zizatere mbere zimaze kubona amakuru zahawe n’abatasi bajyaga mu mahanga.
Amajyaruguru n’Uburengerazuba nibyo byari bigoye.
Mu gihe cy’ubwami bwa Rwabugiri, yagiranye ubucuti na Rumanyika wa Karagwe k’Abahinda (ubu ni muri Tanzania)
Hari abanditsi b’Abamisiyoneri banditse ko ubu bucuti bwari uburyo bwiza ku bacuruzi b’Abarabu bwo kubona urwaho rwo kwinjira mu Rwanda baturutse muri Karagwe bakagura Abanyarwanda bo kujyana mu bucakara, ariko uko bigaragara ngo baribeshyaga.
Ku italiki ya kabiri, Gashyantare, 1900, Mgr Hirth yandikiye ibaruwa Nyirasenge amubwira ko mu Rwanda hari ubucakara bugurishwamo abana , abagore n’abagabo kure y’iwabo ariko nk’uko Lugan yakomeje abyandika, nta mibare cyangwa ahantu abo bantu bagurishijwe cyangwa bajyanwaga Hirth yavuze muri iyo baruwa.
Kubera aya makuru yatanzwe na Hirth, byatumwe abategetsi b’Abadage bakanguka batangira kwikorera ubwabo bushakashatsi baza gusanga ibyo Mgr Hirth yanditse byari amakabyankuru.
Richard Kant waje kuyobora u Rwanda akanashinga Umujyi wa Kigali nawe yavuze ko ibyo Mgr Hirth yanditse byari ibinyoma ariko yongeraho ko koko hari agace ko mu burengerazuba bwa Kivu kagurishirizwagamo abacakara , atanga n’umubare ko hari 3 000 bazanywe mu Rwanda muri 1902. Gusa atari abanyarwanda bajyanywe.
We(Kant) yavugaga ko ibyavugwaga n’Abamisiyonari byari uburyo bwo gutuma abanyaburayi bagira impuhwe bakarushaho kongera umuhate wo guhagarika ubucakara muri Africa muri rusange.
Mgr Hirth ntiyacitse integekuko yongeye kwandika indi baruwa ku italiki ya 4, Ukwakira, 1902 avuga ko rwose ubucakara buhari ndetse ko bwatangiye hagati ya 1895 na 1896 kandi ko ingaruka zabwo zahise zikwirakwira.
Muri iyo baruwa ( agace kayo kagaragara mu gitabo bya Bernard Lugan twavuze haruguru ku ipaji ya 242) yavuze ko igihe cyageze abaswayili batangira kuvogera inkiko z’u Rwanda ndetse babasha kwinjira mu gihugu baherekejwe n’abahinde baje kugura amahembe y’inzovu.
Yongeraho ko nyuma y’igihe abatware b’abanyarwanda baje gutangira kugurisha abantu bashaka imyenda mwiza yavaga muri Zanzibar n’ahandi.
Mgr Hirth yemeje ko abagurishwaga cyane bari abagore n’abana babaga baranyazwe mu bitero byagabwe muri Congo.
Kuri we, ubu bucakara bwahagaritswe n’itegeko ngenga rwatanzwe na Hausklaverei ryo kuwa 29, Ugushyingo 1901.
Twanzura iyi nkuru, biragaragara ko impande zombi zitanaga ba mwana, rumwe(uruhande rw’Abamisiyoneri) rukemeza ko ubucakara bwakozwe( haba imbere mu gihugu bitewe n’inzara) cyangwa inyuma y’igihugu bitewe n’abatware bishakiraga gutunga ibikoresho byari bigezweho icyo gihe harimo imyambaro, intwaro n’ibikoresho bitandukanye
Urundi ruhande (rw’Abategetsi b’Abadage) rukemeza ko ibi ari ugushyushya imitwe hagamijwe ko imfashanyo zoherezwa ziyongera ndetse ubucakara bugahagarikwa n’ahandi muri Africa kuko bwaberaga inzitizi abamisiyonari bashakaga kwigisha Gatigisimu.


text:
Kugeza ubu rukoreshwa muri Kiliziya Gatolika, mu nyandiko z’abahanga n’abamenyi no mu masomo ya siyansi.
Ikinyarwanda, ururimi Abanyarwanda bakesha Gihanga, Ngomijana wahanze u Rwanda, ni ururimi rw’Abanyarwanda runarengerwa n’ Itegeko Nshinga rya Repubulika y’u Rwanda.
Ururimi rufasha abantu kumvikana kuko abatavuga ururimi rumwe, byagorana ko hari icyo bageraho.
Uhereye kuri iyi mvugo, hari uwavuga ko umwe avuga Icyongereza undi atacyumva bashobora gushaka indi mvugo bakoresha, urugero nk’amarenga, nyamara amarenga na rwo ni ururimi ndetse runakoreshwa n’abantu benshi ku Isi.
Mu mateka anagaragazwa na Bibiliya, bavuga ko abantu bashatse kubaka umunara wa Babeli (Babel Tour/Tour de Babel) bashaka kugera ku Mana, ariko Imana ikaza gutandukanya indimi zabo kuko bari bahuriye ku rurimi rumwe, byatumye badakomeza kuwubaka bitewe n’ubwumvane bwabuze hagati y’abubakaga.
Ikinyarwanda kibumbye umuco w’Abanyarwanda, bigaragarira mu migani yacyo ndetse imyinshi usanga ikomoka mu mwimerere wacyo, idakeshwa indimi z’amahanga.
Iyo migani n’imvugo bigaruka ku bupfura bw’Abanyarwanda n’ibindi.
Mu Kinyarwanda harimo imigani, indirimbo, ibisakuzo n’ibindi byinshi usanga bibumbatiye wa muco mwiza w’Abanyarwanda.
Nyamara uwo muco ushobora gucika buhoro, kugeza uzimiye bitewe n’imvugo wakwita ibyonnyi byibasiye Ikinyarwanda, bikorwa n’abatabizi cyangwa abigiza nkana.
“Amazu, amakwe,amamana,amamodoka...
Ubu buryo bwose bwakoreshejwe hejuru, ntabwo ari yo mvugo nyayo ikwiye y’ Ikinyarwanda.Ahubwo imvugo yakoreshejwe ni ipfobya, itesha agaciro, isuzugura amagambo yakoreshejwe.Tekereza wumvise umuntu avuga ati “ Ariko ayo manama(makwe,mazu) yanyu ntajya arangira?”
Bitandukanye no kumva ngo izo nama zanyu ntizijya zirangira, akenshi wakumva ko uwabivuze hejuru akoresheje amanama, amakwe.... akoresha imvugo ikerensa ibikorwa.
Itegeko rirengera ikinyarwanda ntiryahindutse
Ikinyarwanda kigira inteko z’amazina 16 n’indangahantu eshatu.
Indanganteko ni ; Mu, ba, mu, mi, ri, ma, ki, bi, n-, n-, ru, ka tu, bu,ku ,ha ndetse n’indangahantu ku, mu,i.
Inzu ni izina ;iyo ridafite ikirigaragiye, bigoranye kumenya niba iryo zina riri mu bumwe cyangwa mu bwinshi.
Utondaguye iryo zina, ubona i-n-zu, iyi nyuguti ya n, ihita igaragaza inteko iri zina ririmo.
Ugendeye ku ndanganteko zagaragajwe hejuru, urabona ko ijambo inzu riri mu nteko ya cyenda cyangwa ya cumi.
Ijambo nk’iri riri mu bumwe, riba riri mu nteko ya cyenda, ryajya mu bwinshi, rikajya mu nteko ya 10. Urugero, nshobora kuvuga nti « Inzu yanjye irashaje (nt 9), aho ni mu bumwe, ariko navuga nti « inzu zanjye zirashaje »,(nt10) bigaragara ko ari mu bwinshi.
Amazina natangiye ngaragaza hejuru, yose ashyirwa mu bwinshi muri ubu buryo.
Ndongera ntange urugero. Ubukwe bwinshi muri iki gihe, inama nyinshi muri iki gihe zihuza abafitanye amasano, bitandukanye no kuvuga ngo amakwe menshi, amanama menshi…
Bimwe mu bibabaje ni aho usanga handitse ngo, hano twakira amanama, amakwe… bibonwa n’abantu benshi, ndetse usanga hari na zimwe mu nyandiko zikomeye zandikwa muri ubu buryo.
Ikinyarwanda gitandukanye n’izindi ndimi ?
Kera twiga mu mashuri yisumbuye, umunyeshuri yagiye gusoma ijambo Gisele , ryari ryanditse mu gifaransa (basoma Jizele), asoma Gisele, ishuri ryose rihita riseka.(byagaragaza ko yabyishe).
Mwalimu yahise amukosora na we amaze gusoma amubwira uko iryo jambo risomwa.
Bumwe mu buryo bwafasha ko Ikinyarwanda kivugwa neza, harimo ko ukosheje mu kukivuga, yakosorwa n’umwegereye ubizi neza.
Hari n’ubundi buryo bwinshi bwatekerezwaho, bwakoreshwa mu gutuma Ikinyarwanda, ikigega cy’umuco wacu kitazima.
Kenshi n’abayobozi usanga bageza imbwirwaruhame ku baturage bakibeshya bagakoresha imvugo zisa nk’izi, byagorana ku mwana wabyumvise kumukosora umubwira ko ibyo umuyobozi yavuze yibeshye.
Indimi z’amahanga zirindishijwe intwaro kirimbuzi
Hirya no hino uvuze mu buryo butari bwo Igifaransa cyangwa Icyongereza akosorerwa hafi. Mu kinyabupfura hari uhita avuga uko ijambo risomwa cyangwa rivugwa, akaba arakosoye.
Uvuze nabi iryo jambo ntibibuza abamuveba, kubikora, bamuseka, ibisa n’ikosa kuri uwo muntu ufatwa nk’utazi urwo rurimi uko bikwiye.
None se indimi z’amahanga zirengerwe iwacu, urwacu rupfa tubirebere bucece, turuce turumire, ubwo ntibazatwita ibicucu
Igifaransa ntigihindurwa, kubera iki Ikinyarwanda ?
Umubyeyi w’umugabo muri batisimu bamwita, Parrain(soma pare), ariko igitangaje nta Parraine(soma parene) ubaho, ahubwo habaho Marraine, kandi iyo wiga igifaransa ugomba kubimenya, ni ihame ndakuka.
Mu cyongereza naho ni uko, umugabo wa runaka bamwita husband(soma hazibandi), umugore bakamwita wife(soma wayifu). Kubimenya ni ihame nta kwirirwa ushakisha ikindi.
Kuki se indimi z’amahanga zihagazeho, Ikinyarwanda cyacu, ntikirindwe ubwangizi, ugasanga hari bamwe bakivugira uko bashatse, ubukwe buhuza benshi, inama zigirwamo byinshi, bikavugwa biteshwa agaciro, bikaba amanama, amakwe…
Mu rwego rwo kurengera Igifaransa, hariho abantu 40 bitwaga ‘les quarante immortels’ ni abahanga 40 baminuje Igifaransa bari bashinzwe kurengera ikibonezamvugo cyacyo.
Ndetse harimo n’abatari Abafaransa ariko bakivuga neza, barimo na Leopord Sedar senghor, wabaye Perezida wa Senegal.
Abarengera Ikinyarwanda barahari?
Yego, kuko inshingano bazihabwa n’Itegeko Nshinga. Hariho Inteko y’Ururimi n’Umuco.
Iyi Nteko ifite umukoro ukomeye wo kureba uburyo Ikinyarwanda kigenda gihinduka buhoro, ikaba yagisubiza ku murongo.
Yifashishije imvugo igira iti « Sigaho ntibavuga gutyo, ahubwo bavuga gutya » yafasha benshi kukivuga neza.
Komisiyo y’Igihugu y’Itorero ry’Igihugu na yo ifite inshingano zo kwibutsa Abanyarwanda umuco mwiza wo kwita ku rurimi rwabo, ntiruvangirwe n’indimi z’amahanga. Ugiye mu itorero akavayo abizi nk’uko aba azi kirazira n’indangagaciro z’umuco nyarwanda.
Imvugo z’abubu zimire Ikinyarwanda ?
Hari imvugo zitwa iz’abubu zica cyangwa zikagoreka Ikinyarwanda. Bamwe batangiye bazitirira Nyamirambo cyane ahitwa mu Biryogo, abahanzi ndetse n’abana bo ku muhanda.
Umubyeyi umwe yavuze uburyo umwana we yavuye ku ishuri, akamubwira ati ‘nabunuje’.
Akibeshya ko yambaye ubusa, cyangwa yari yambaye imyenda migufi, ariko nyuma agasanga bisobanura ko yabaye uwa nyuma mu ishuri.
Hari n’indimi z’abahanzi zigenda zivuka umunsi ku wundi, ngaho “akavumo(aho mba), imyako(ngezweho), imikasiro(umwaku), gushona (kumenya), kuyoka(kureba)..”
Ese aya magambo ko amaze kuba kimenyabose, afite aho yanditswe hazwi, cyangwa arimo kuvugwaho ngo yemezwe gukoreshwa mu Kinyarwanda gikwiye, ntabwo azakomeza kuvangira Ikinyarwanda, hatazwi aho ava n’aho agana?
Aha na ho Ikinyarwanda gikwiye kuharindirwa, kuko nibidakorwa kiravamo indimi ebyiri. Cyagombye kuba rumwe nk’ururimi udakenera ugusobanurira. Ariko iyo ukeneye ugusobanurira mu rurimi runaka ruba rwavuyemo ebyiri.
Buri Munyarwanda wese yatanga umusanzu we mu kurengera Ikinyarwanda.


text:
Ngo inkuru mbarirano iratuba, ntabwo ubwirwa rimwe na rimwe abasha kumva uburemere cyangwa ukuri kwayo. Gusa ndakeka ko atariko biri bugende kuri iyi ivuga ku bageni bashakanye mu mpera za Kanama 2015, umusore ari imanzi ndetse n’umukobwa ari isugi bakaza kunanirwa gutera akabariro kugeza ubwo bitabaje abaganga.
Umubiri ugira ibyawo. Mu Ukwakira 2015, umunyamakuru wa IGIHE yahuriye n’uyu muryango ku Kigo Nderabuzima kimwe byo mu Ntara y’u Burengerazuba bamaze igihe kigera ku kwezi kumwe bashyingiranywe byemewe imbere y’Imana n’amategeko y’igihugu.
Hari byinshi uyu muryango wadutangarije, gusa udusaba ko twagira ibanga amazina yabo ariko inkuru igatangazwa kugira ngo abatekereza ko abantu bose basigaye bashakana barabanje kuryamana bamenye ko hakiri imanzi n’isugi mu gihugu.
Ubuhamya bw’umugabo
(Amazina yahinduwe) Nitwa Kamana André, twaje hano ku Kigo Nderabuzima kugira ngo duhure n’umuyobozi kuko twamusabye ko yatugira inama nyuma yaho tumaze ukwezi dukoze ubukwe ariko dufite ikibazo kitoroshye kuko gutera akabariro byatunaniye.
Njye (Kamana) ni ubwa mbere nari ngiye gukora imibonano mpuzabitsina, nta kibazo cy’uburwayi mfite kindi kuko ngira ubushake nk’abandi bagabo ariko iyo ngiye kubikora ndababara cyane kandi n’umugore wanjye nawe ni uko we ameze nk’uwahahamutse.
Iyo mbabaye ndabyihorera ngasaba umugore wanjye kumfasha nkabasha kurangiza, gusa we biragoye kumenya ko namushimishije niyo mpamvu twaje hano.
Ubuhamya bw’umugore
Njyewe rwose kubona igitsina cy’umugabo wanjye cyafashe umurego byanteye ubwoba, nabuze aho nihisha nkimubona, numvise ubwoba bunyishe, sinari narigeze nkinisha kuryamana n’umusore.
Umunyamakuru: Parrain na Marraine bababwiye iki igihe mwiteguraga gukora ubukwe?
Umugabo: Kuko atari yarize, nta kintu yigeze abimbwiraho, yumvaga ko mbizi neza nk’umuntu warangije amashuri yisumbuye.
Umugore: Njyewe numvaga ari ibintu bisanzwe, iyo marraine yashakaga ko tuganira icyo kiganiro cy’uburyo bafata umugabo mu buriri, nahitaga muganiriza ibindi nkamubwira ko mbizi nk’umuntu wize.
Nyuma y’amezi atatu bavuye kwa muganga, umunyamakuru wa IGIHE yasuye uyu muryango ngo amenye inama wahawe na muganga niba hari icyo zabafashije.
Umugore avuga ko kujya kwa muganga yumvaga biteye isoni ariko kuko yifuzaga umwana akabona nta kundi bizagenda, yahisemo kujyanayo n’umugabo we.
Uyu mugabo avuga ko nta kindi umuyobozi w’Ikigo nderabuzima yabavurishije uretse kubaha inama (counselling).
Kamana ati “Muganga yatubwiye ko kubabara bibaho ku bantu bakoze icyo gikorwa bwa mbere, gusa yanatubwiye ko kuba twarashakanye tutarajyaga tubiganiraho aricyo cyatumye umugore wanjye antinya ndetse nanabigerageza nkababara noneho we (umugore) akavuza induru nkamureka.”
Ikindi ngo yabahaye film zigaragaramo abantu bari gukora imibonano mpuzabitsina (pornography), maze ababwira kuyirebera hamwe bari mu cyumba, nyuma bakazagaruka kumubwira uko bimeze.
Bavuga ko batashye bagakurikiza inama bagiriwe ndetse n’iyo film bakayirebera hamwe (batiye machine laptop) maze ibyari byarananiranye birashoboka.
Ngo ku munsi wa mbere n’ubundi umugore yararize ariko umugabo yaramuretse akora uko muganga yamubwiye kuko nta kindi yagombaga gukora.
Kwa muganga ntibasubiyeyo
Kamana yabwiye umunyamakuru ko batigeze basubira kwa muganga kuko icyo bamushakiraga bari baragishoboye, gusa ngo baramuhamagaye kuri telefoni baramushimira.
Yabeshyaga ko ari umugabo uhamye…
Umusore avuga ko abamubazaga muri icyo gihe atari yakabashije gutera akabariro, yababwiraga ko ibintu byagenze neza ngo kuko kuvuga ko ntacyo yabashije byamuteraga ipfunwe.
Umugore we ngo yabwiraga bagenzi be yasize bakiri abakobwa ko bazabyibonera nibashyingirwa.
Inama bagira abasore n’inkumi
Uyu muryango uvuga ko ugira inama abasore n’inkumi ngo bajye baganira ibintu byose mbere yo gushyingirwa ariko kandi ko badakwiriye gukora imibonano mu gihe batarashyingirwa.
Uko bakundanye
Uyu musore wananiwe gutera akabariro agafata icyemezo cyo kujya gushaka umuganga yashyingiwe afite imyaka 24 naho umugore we afite imyaka 25, bose bakundanye biga mu mashuri yisumbuye mu mwaka wa Gatandatu.
Bashyingiwe bamaze imyaka itandatu bakundana ariko ibintu byo guhura kenshi ngo barabyirindaga nubwo bari batuye ku musozi umwe kugira ngo batazakora icyaha cy’ubusambanyi dore ko ari abakirisitu bemeza ko bubaha Imana.


text:
ISOMO RYA MBERE
Hozeya (Hoz 14, 2-10)
2Israheli, garukira Uhoraho Imana yawe, kuko wayobejwe n’ibicumuro byawe. 3Garukira Uhoraho umubwire uti “Duhanagureho ibicumuro byose maze wakire ikiri cyiza. Aho kugutura ibimasa ho ibitambo, tuzakwegurira amagambo avuye mu kanwa kacu. 4Ashuru ntizongera kudukiza ukundi, ntituzongera kugendera ku mafarasi, cyangwa ngo tubwire igikorwa cy’ibiganza byacu tuti ‘Uri Imana yacu!’, kuko ari wowe impfubyi zikesha kugirirwa impuhwe! 5Nzabakiza ubugambanyi bwabo, mbakunde mbikuye ku mutima, kandi sinzongera kubarakarira ukundi. 6Israheli nzayimerera nk’ikime, irabye indabyo nk’iza lisi, kandi ishore imizi nk’ibiti byo muri Libani. 7Imicwira yayo izasagamba, ubwiza bwayo bumere nk’ubw’umuzeti, n’impumuro yayo imere nk’iya Libani. 8Bazagaruka bature mu gicucu cyanjye, bongere bashibuke nk’ingano, barabye indabyo nk’umuzabibu, kandi ube ikirangirire nka divayi yo muri Libani. 9Efurayimu izavuga iti “Ndacyahuriye he n’ibigirwamana!” Ni koko ndayumva kandi nkayitaho, meze nk’umuzonobari utohagiye, ni jyewe ukesha umusaruro. 10Ni nde muhanga ngo yumve ibyo bintu, cyangwa se umunyabwenge ngo abimenye? Inzira z’Uhoraho ziraboneye zikagenderwamo n’intungane, naho abahemu bakaziteshuka.
ZABURI (Zab 81 (80), 12a.7-8a, 8bc-9, 10-11ab, 14.17)
Inyik/Uyu munsi ntitugundirize umutima wacu,
ahubwo twumve ijwi ry’Uhoraho.
“Umuryango wanjye ntiwumvise ijwi ryanjye.
Urutugu rwe naruruhuye umuzigo,
n’ibiganza bye birekura agatebo!
Igihe untakambiye uri mu kaga ndagutabara.
“Ngusubiza nihishe mu bicu no mu nkuba,
nkugeragereza ku mazi y’ i Meriba.
Umva muryango wanjye nkuburire,
Israheli, iyaba washoboraga kunyumva!
“Iwawe ntihakabe imana yindi,
ntugapfukamire imana y’imvamahanga!
Ndi Uhoraho, Imana yawe,
yakuvanye mu gihugu cya Misiri.
“Iyaba ariko umuryango wanjye wanyumvaga,
iyaba Israheli yagenderaga mu nzira zanjye!
Umuryango wanjye nazawutungisha ingogore y’ingano,
maze nkawuhaza ubuki bwo mu rutare!”
IBANGONDIRIMBO RIBANZIRIZA. IVANJILI (Mt 4, 17)
Nyagasani, ijambo ryawe ni ukuri,
n’itegeko ryawe rikaba agakiza.
Nyagasani aravuze ati
“Nimwisubireho kuko Ingoma y’ijuru yegereje.”
Nyagasani, ijambo ryawe ni ukuri,
n’itegeko ryawe rikaba agakiza.
IVANJILI
+ Mariko (Mk 12, 28b-34)
Muri icyo gihe, 28bumwe mu bigishamategeko yegera Yezu aramubaza ati “Itegeko riruta ayandi ni irihe?” 29Yezu aramusubiza ati “Irya mbere ni iri ngiri: Tega amatwi Israheli, Nyagasani Imana yacu ni We Nyagasani umwe rukumbi: 30Urajye ukunda Nyagasani Imana yawe n’umutima wawe wose, n’amagara yawe yose, n’ubwenge bwawe bwose, n’imbaraga zawe zose. 31Irya kabiri na ryo ngiri: Urajye ukunda mugenzi wawe nk’uko wikunda. Nta rindi tegeko riruta ayo yombi.” 32Uwo mwigishamategeko aramubwira ati “Ni koko, Mwigisha, uvuze ukuri ko Nyagasani ari umwe rukumbi, kandi nta yindi mana ibaho uretse Yo yonyine. 33Kandi kuyikunda n’umutima wawe wose, n’ubwenge bwawe bwose, n’imbaraga zawe zose, ugakunda mugenzi wawe nk’uko wikunda, ibyo biruta ibitambo n’amaturo byose.” 34Yezu yumvise ko amushubije neza, aramubwira ati “Nta bwo uri kure y’Ingoma y’Imana.” Nuko ntihagira utinyuka kongera kugira icyo amubaza.


text:
Greg Hodge usanzwe afite urubuga rwitwa BeautifulPeople .com rwitabirwa n’abiyiziho kuba beza ku mubiri noneho agiye gutangiza akabari mu mujyi wa Los Angeles. Aka kabari na ko ngo kazajya kakira abantu beza gusa.
Avuga ko abantu b’ibanze bazemererwa gusohokera mu kabari ke ari abasanzwe ari abanyamuryango b’urubuga ayobora ari rwo Beautiful People.com. Yongeraho ko n’abantu biyizera ku mafaranga bashobora guhabwa amahirwe yo kwinjiramo nk’irengayobora.
Abantu bo mu ngeri zinyuranye bakomeje kunenga iki gitekerezo cya Hodge bakavuga ko kirangwa n’ubwirasi, ubwibone n’ivangura. Aba basanga gushora imari uheza bamwe nta cyo bimaze cyane cyane ko ngo na we ubwe atapfa kwizera ko yujuje ibisabwa byose ngo abe yakwizera adashidikanya ko ari mu cyiciro cy’abo we yita beza.


text:
Ni nyuma kandi y’uko bamwe mu banyamadini batangaje ko Prophet Sultan arimo gutukisha Imana n’itorero rya Kristo muri rusange ndetse hakaba hari n’abavuga ko ibyo arimo gukora ntaho bitaniye no kurya ruswa no gucuruza ijambo ry’Imana. Mu by’ukuri icyari kinjyanye i Nyamirambo muri Zeal of the Gospel church, ni ukumenya niba ibi byose ari byo, gusa hari inkuru nyamukuru yari injyanyeyo na n’ubu nkaba nkirimo kuyikurikirana na yo mu minsi ya vuba nkazayibagezaho.
Ku isaha ya sakumi n’ebyiri n’iminota 55 z’umugoroba(18h55) ni bwo nageze aho iri torero rikorera i Nyamirambo ku muhanda ujya ku Mumena utari winjira mu muhanda w’amabuye aho nari ngiye guhura n’umuhanuzi Sultan Eric mu rwego rw’akazi. Umwe mu nshuti zanjye za hafi nari nabibwiye yari yambujije kujyayo, antera ubwoba, gusa mubwiye ko ngiyeyo mu kazi ntajyanywe n’ubuhanuzi, aranyemerera, gusa ambwira ko andagiza Imana mu isengesho kuko ngo atemeranya na Prophet Sultan, akaba yari afite impungenge z’uko nanjye naba nyobotse ubuhanuzi bwe.
Nkimara kugera hafi n’aho iri torero rikorera, Prophet Sultan yohereje umupasiteri ansanganira ku muhanda kugira ngo anyobore neza. Nagezeyo mpasanga Pastor Alex umusore muremure twari dusanzwe tuvugana kuri terefone wajyaga ampa amakuru nabaga nshaka aranyakira, banyicaza mu cyumba abantu bategererezamo Prophet Sultan Eric.
Nicaranye n’abagore batatu b’abanyamujyi na bo bari bamutegereje. Nagiye kwa Prophet Sultan mfite amatsiko yo kumenya uko basenga, uko abwiriza n’uko ahanura. Byose si ko nabibonye kuko nasanze uwo munsi ngo atahanuye ariko ibyo nabonye ni byo ngiye kubabwira kuko ndabizi na mwe hari abafite amatsiko yo kumenya uko kwa Sultan hameze.
Ibyo nabonye bwa mbere nkigera kwa Prophet Sultan
Muri uwo mugoroba, nageze kuri Zeal of the Gospel, nkinjira mbanza kugira ngo ni ku kabari cyangwa ahantu habereye ibirori bidasanzwe bitewe n’amatara amyasa natungukiyeho, ibintu ntari menyereye ku nsengero nsanzwe njyaho. Nagezeyo nsanga abakristo barimo kuramya Imana birantungura kuko numvaga iyo gahunda itahaba. Njye numvaga buri munota baba bibereye mu buhanuzi.
Amatara amyasa mu mabara atandukanye ni yo azengurutse ahakorera Zeal of the Gospel church
Prophet Sultan akorera mu nyubako y’igorofa. Hanze y’urusengero hari hahagaze urubyiruko rwiganjemo abakobwa bagera nko kuri 20 nabonaga ari inzobe cyane kandi ubona ari abanyamujyi ndetse hanze hari hanaparitse imodoka y’umuraperikazi Young Grace umaze iminsi ayobotse Zeal of the Gospel church.
Imodoka iri iburyo ni yo ya Young Grace
N’ubwo bamwe bari bihagarariye hanze bari mu rwenya, abari mu rusengero nasanze barimo kuramya Imana mu ndirimbo ivuga ngo “Hari imbaraga mu izina rya Yesu” bakongera ngo “There is power in the name of Jesus.”
Natunguwe no kuhasanga aba mama ubona biyubashye utabikekera dore ko iyo uvuze ko usengera kwa Sultan, benshi bahita bagufata nk’umuntu uri mu buyobe. Natunguwe kandi no kugerayo nkahasanga abantu bagera kuri bane tuziranye bayobotse inyigisho z’abanyabuntu(abantu bizera ko Yesu yabababariye ibyaha byose bityo ko nta mpamvu yo gusaba imbabazi igihe bacumuye ku Mana). Ubwo nababazaga icyabakuruye umwe muri bo yambwiye ko yabonye igitangaza cy’amafaranga ahita ayoboka.
Urusengero rwabo barukodesha miliyoni ku kwezi
Urusengero rwa Prophet Sultan (aho akodesha) nasanze rwiyubashye mu gihe njye nari nzi ko bakorera nko mu cyumba cy’amafuti, na we urumva umuntu bamwe bafata nk’umutekamutwe, umupfumu abandi bagakemanga ubuhanuzi bwe bitewe n’uko yishyuza abo ahanurira.
Nabajije umukobwa nahasanze twiganye i Karongi wanambereye umuyobozi muri korali, ambwira ko urusengero rwabo barukodesha Miliyoni imwe ku kwezi, iyo nyubako ikaba irimo n’ibyumba by’amashuri nk’uko Prophet Sultan yabinsobanuriye nyuma yo kuganira mu kiganiro cyamaze hafi isaha.
Nyuma y’iminota hafi 10 nicaye ntegereje guhura na Prophet Sultan, yaje kumpa ikaze, ndinjira nsanga ni umugabo w’igara rito, mubonye ngira ngo aracyari umusore na cyane ko nta mpeta yari yambaye, gusa yambwiye ko ari umugabo w’umugore umwe akaba afite abana batatu.
Muri ‘Office’ye (ibiro) nasanze ari ahantu hasanzwe, Prophet Sultan akaba akorera mu cyumba gisa neza gusa nasanzemo imeza imwe n’intebe eshatu gusa ziciriritse, imwe ayicaraho (Sultan), indi nyicaraho indi ya gatatu yicarwaho na Pastor Alex wagumye iruhande rwacu kugeza ikiganiro nagiranye na Prophet Sultan kirangiye.
Prophet Sultan twaganiriye ku nkuru nashakaga ari nayo mbabikiye. Naje kumubaza impamvu yishyuza ubuhanuzi kandi Bibiliya ivuga ngo mwaherewe ubuntu mutangire ubundi, ambwira ko kuva na cyera kose nta muntu ujya ku muhanuzi imbokoboko ahubwo ko yitwazaga ituro, gusa muri Bililiya nta ho ivuga ko iri turo rigomba kuba amafaranga.
Mubajije impamvu we iryo turo yarigize amafaranga, Prophet Sultan yambwiye ko yashyizeho igiciro cy’amafaranga ku bashaka ubuhanuzi kubera ko hari benshi bamugana batazanywe n’ubuhanuzi ahubwo bazanywe no kumugerageza. Amafaranga atanzwe ngo ntabwo ajya ku mufuka we ahubwo ngo ayakoresha mu bikorwa by’urusengero no mu murimo w’Imana.
Nasanze Young Grace ari umukristo ukomeye muri Zeal of the Gospel church
Nyuma y’amakuru nashakaga, Prophet Sultan wanambwiye ko azi bamwe mu bashumba banjye mu itorero nabatirijwemo rya AEBR, yansabye kuzagaruka nje gusenga akampanurira ariko nkaza ntaje mu kazi nk’umunyamakuru wa Inyarwanda.com. Ati "Uzaze nk’umukristo wa AEBR nguhanurire ariko ntuzaze nk’umunyamakuru."
Ntabwo ariko nigeze mwemerera ku byo yansabye, namubwiye ko nzabitekerezaho na cyane ko icyangenzaga ubuhanuzi butarimo, gusa nizera ko Imana ivugana n’ubwoko bwayo mu buryo bunyuranye ari bwo Ijambo ry’Imana, gusenga, mu nzozi no mu buhanuzi aho ishobora kugutumaho umukozi wayo.
Nyuma y’ikiganiro cyamaze hafi isaha yose, nahise njya mu materaniro yabo nsangamo abakristo nka 200 ariko b’abanyamujyi. Young Grace yari yicaye imbere mu ntebe z’abakristo bakomeye bari ku rwego rw’abadiyakoni n’abashumba ndetse nasanze na Prophet Sultan amuzi dore ko ubwo yigishaga yamutangagaho ingero amuvuze mu izina.
Mbere nari nzi ko Young Grace yambeshye dore ko yari yambwiye ko yakijijwe akayoboka Zeal of the Gospel ariko njye nanga kubyemera kuko numvaga atafata umwanya akajya mu rusengero. Namubajije niba bamuhemba ku kwezi na cyane ko ngo ari we ujyanayo abantu b’ibyamamare, anyomoza ayo makuru y’uko yaba ahembwa, ambwira ko yakiriye agakiza akava muri Isilamu.
Prophet Sultan yigisha ko Yesu yatanze imbabazi z'iteka ryose
Mu byo Prophet Sultan yabwirije uwo munsi mpibereye yabwiye abakristo be ko nubwo Yesu yatanze imbabazi z’ibyaha byose bakoze n’ibyo bazakora, bitabaha urwaho rwo gukora ibyaha no kubyivurugutamo. Gusa yunzemo ko ugize impanuka ugakora icyaha, nta mpamvu yo gusaba imbabazi ku Mana.
Ni mu gihe nari mfite amatsiko yo kumva Prophet Sultan abwiriza kuri iyo ngingo dore ko hari amakuru nari mfite avuga ko mu nyigisho ze ahamagarira abantu gukora ibyaha no kutabyicuza, akabwira urubyiruko ko rwajya rusambana rukanishimisha mu byaha kuko Yesu ngo yatanze imbabazi z’iteka.
Nubwo njye nishakiraga kubona ahanurira abantu kugira ngo ngire amakuru mbimenyaho, sinabashije kubiboba kuko yabwiye iteraniro ko azabahanurira kuri uyu wa 10 Mutarama 2017 gukomeza no mu yindi minsi. Mu materaniro hagati yahagurukije abantu bashima Imana, abafite ubuhanuzi bwasohoye haboneka nka batatu gusa bashima Imana. Nanjye yaje kumpagurutsa nk’umushyitsi ansaba gusuhuza iteraniro,ndabikora mbona abakristo babaye nk’abatunguwe.
Umukobwa twari twicaranye umwe nababwiye twasenganye cyera, yambwiye ko afata Prophet Sultan Eric nk’umukozi w’Imana umuhanuzi w’ukuri. Yanambwiye ko hari igitangaza aherutse kubona, asanga mu isakoshi ye inoti nshya ya 2000Frw musaba kuyinyereka ngo ndebe ko atari inyiganano, aranayinyereka mbona ni nzima ambwira ko azayitura. Namubajije impamvu atayiguramo ikintu runaka yanga kunsobanurira neza gusa ambwira ko azayitura Imana mu rwego rwo kuyishimira. Ku isaha ya saa yine z'ijoro ni bwo amateraniro yasojwe nanjye mbona gutaha.
Ngayo nguko ng’urwo urugendo nagiriye muri Zeal of the gospel church ku nshuro yanjye ya mbere, urusengero ruyoborwa na Prophet Sultan bamwe mu bakristo bo mu Rwanda batavuga rumwe n’ibyo akora ariko abayoboke be bagahamya ko ari intumwa y’Imana, umukiza Imana ngo yahaye u Rwanda. Mbararikiye kuzakurikiranira hafi inkuru zanjye zizakurikira iyi zikubiyemo iby’urugendo rwanjye muri Zeal of the Gospel church n’iby’inkuru yanjye nari nagiyemo.
Muri ibyo byumba birimo kwakamo amatara ni ho 'Office' ya Prophet Sultan iri
Aya mafaranga ni yo wa mukobwa yambwiye ko yasanze mu isakoshi ye bikamubera igitangaza
Prophet Sultan yamenyekanye cyane nyuma yo kwishyuza abashaka ubuhanuzi
Prophet Sultan Eric uhanurira abantu yabanje kubaka ituro riremereye, ni ishyaka ry'umurimo cyangwa ni ubucuruzi ?
Young Grace n’abandi b’ibyamamare bayobotse Prophet Sultan uri kwitwa Umukiza n’umuganga uvura indwara zose


text:
Abanyarwanda 15 bari mu ihuriro ry’urubyiruko rurenga 1,000 rwaturutse mu bihugu binyuranye byo ku mugabane wa Afurika rwahuye na Perezida wa Leta Zunze Ubumwe z’Amerika, Barack Obama, kuri uyu wa 3 Kanama 2016.
Ni mu biganiro byo gusoza amahugurwa ya Young African Leaders Initiative fellow (YALI) cyangwa se ‘Mandela Fellowship’, aho Perezida Obama yaganirije uru rubyiruko arubwira ko rukwiye kubera Afurika umusemburo w’iterambere.
Mu gutangira ibi biganiro, uru rubyiruko rwaboneyeho umwanya wo kwifuriza Perezida Obama isabukuru nziza y’amavuko y’imyaka 55, umunsi yizihiza buri tariki 8 Kanama.
Uru rubyiruko rwari rumaze igihe cy’ibyumweru bitandatu muri za Kaminuza zinyuranye zo muri Amerika baharahura ubumenyi.
Mu byo Obama yabwiye uru rubyiruko yavuze ko yatangije iyi gahunda ya YALI kugira ngo arusheho kwereka urubyiruko rwa Afurika ko ibitekerezo byarwo ari byo byahindura Afurika.
Yagize ati “Ntimukagirire ubwoba cyane ibyo mwifuza kuba byo, ahubwo mujye mugirira ubwoba ibyo mwifuza gukora. Ibyo mwifuza gukora, mutangire mubikore. Ntimukeneye kubanza kugira ibiro byo kugira ngo mutangire.”
Perezida Obama yahaye umwanya bamwe muri uru rubyiruko bamubaza ibibazo bifuza.
Yongeye kubwira uru rubyiruko ko nta muntu uba perezida ubuzima bwe bwose, ko ibihugu bya Afurika bizarushaho kuba byiza ari uko bigiye bigira amaraso n’ibitekerezo bishya mu buyobozi.
Yijeje uru rubyiruko ko azakomeza gukorana narwo na nyuma yo kuva ku butegetsi.
YALI – Young African Leaders Initiative Network – ni gahunda yashyizweho na Perezida Obama, guhera mu 2010.
Ihuriza hamwe urubyiruko rw’indashyikirwa rugera kuri 500 rutoranywa mu bihugu binyuranye bya Afurika, rugahurira muri Amerika kugira ngo rwigishwe kurushaho gukomera mu kwihangira imirimo no kwishakira ibisubizo.


text:
Uburyo 5 bworoshye kandi bwizewe bwo kugabanya ibinyenyanza
Ibinyenyanza cg ibinure byo kunda, ni ibinure bikunda kubangamira benshi, bityo bakifuza uburyo bwose bwashoboka ngo bigende vuba, hano twaguteguriye uburyo 5 ushobora gukoresha bikagenda vuba.
Sport ni ingenzi mu kugabanya ibinyenyanza
Imyitozo ngorora mubiri ni ingenzi cyane ku muntu wifuza kubaho afite ubuzima buzira umuze, kwirinda indwara no kubaho igihe kirekire, ifasha mu kwirinda umubyibuho ukabije cyane cyane ibinure byo ku nda bizwi nk’ibinyenyanza. Sport ni ingenzi cyane kuko irinda kubyimbirwa, kuba wagira ibipimo by’isukari biri hejuru ndetse n’ibindi bibazo bishobora guterwa nuko umubiri wawe udakora neza
Ngaho rero tangira witabire sport cg uyikomeze niba uyikora kuko usibye kugabanya ibinure inafasha umubiri gukomeza gukora neza.
Zimwe muri sport twavuga: kwiruka, kugenda ahantu harehare, koga, gusimbuka umugozi, kunyonga igare, guterera imisozi, muri rusange sport zizwi nka aerobic, ubu bwoko bwa sport bugabanya cyane ibinure ndetse zikarinda ko bishobora kugaruka nyuma yo guta ibiro.
step uburyo bwo gukora sport
Sport zifasha gutwika ibinure nuko ibinyenyanza bikagenda
Irinde kurya isukari cyane kimwe n’ibinyobwa biryohereye cyane
Isukari yongewe mubyo kunywa si nziza ku buzima, yangiza imikorere myiza y’umubiri. Isukari ni glucose na fructose ku rugero rungana. Igihe uriye isukari nyinshi umwijima ubura aho uyibika nuko ukayindura ibinure.
Ibi binure birumvikana ko aho bibikwa neza ari ku nda, bikaba byatera ibibazo bikomeye by’ubuzima harimo ko n’umubiri utangira kwinangira ku musemburo wa insuline ushinzwe kuringaniza isukari ijya mu maraso.
Inama nziza twakugira ni ukugabanya ingano y’isukari ufata mubyo kunywa no kurya byawe, ubishoboye isukari ukayireka burundu.
Umwanzuro: Kunywa isukari nyinshi cyane ni isoko ikomeye yo kuzana ibinyenyanza, ibi bijyana no kunywa ibinyobwa byose birimo isukari nyinshi (nka Fanta, inzoga zimwe na zimwe, coca-cola, sprite n’ibindi) kimwe n’imitobe yongewemo isukari
Kurya ifunguro rikungahaye kuri poroteyine bigabanya ibinure
Nubwo ibi bishobora gutangaza benshi, ariko poroteyine niryo funguro ry’ibanze mu gihe ukeneye guta ibiro. Poroteyine zituma wumva uhaze bityo bikagabanya ubushake bwo kurya buri kanya (bizwi nko kuryagagura), ikindi zongerera umubiri ubushobozi bwo gukora, bityo ugakoresha ingufu cyane. Niba wifuza kugabanya ibiro, kongera poroteyine mubyo urya ni bwo buryo bwagufasha bwihuse kurusha kwiyicisha inzara cg kwiyima izi ntungamubiri.
Poroteyine zifasha kwirinda ibinyenyanza, bityo n’ibiro byawe bikagabanuka. Kurya poroteyine zihagije ni uburyo bwiza ku bifuza kugabanya ibiro no kugumana neza ibyo bafite igihe kirekire, ndetse zifasha mu kurinda kwiyongera kw’ibinure byo ku nda.
Zimwe muri poroteyine twavuga: amagi, amafi, inyama zitandukanye (inziza zikaba izirimo ibinure bicye nk’inyama z’umweru), fromage, yawurute, utubuto duto (nka soya), ubunyobwa, n’ibindi
Kurya ifunguro rikungahaye kuri fibres
Amafunguro akize kuri fibre afasha mu kwirinda ibinyenyanza no kugabanya ibiro mu buryo bwihuse. Ubushakashatsi bwerekanye ko kongera garama 14 gusa za fibre mu byo urya ku munsi byihutisha kugabanuka kw’ibiro. Fibres zifasha cyane mu gukuraho ibinyenyanza, uburyo bwiza bwo kubona fibres nyinshi ni ukurya ifunguro ririho imboga n’imbuto nyinshi.
Urugero rw’amafunguro akize kuri fibres: Imboga rwatsi, amashu, epinard, amashaza, lentils, brocolli kimwe n’avoka, inkeri, ingano zuzuye, n’ibindi ni isoko nziza ya fibres.
Gabanya ibinyasukari ku ifunguro ryawe rya buri munsi
Kwirinda cg kugabanya ibinyasukari ni uburyo bwizewe bwo kugabanya ibiro bityo n’ibinyenyanza ugatandukana nabyo.
Ifunguro rikennye ku binyasukari rituma n’amazi umubiri wabikaga agabanuka cyane, bityo umusaruro ukagaragara vuba. Ifunguro rikennye ku binyasukari rihita rigabanya bikomeye ibinure byo ku nda, kimwe n’ibindi bikunda kujya mu ngingo z’imbere mu mubiri no ku mwijima. Irinde ibinyasukari byatunganyijwe cyane mu nganda (nk’imigati, capati) wongere poroteyine ufata.
Urugero rw’ibinyasukari: ibinyampeke birimo isukari, sirop zikoreshwa mu kuryoshya imitobe n’ibindi biryo, keke, ibisuguti naza gato (gateau), chips zo mu dusashi (crispies) n’amafiriti asanzwe cg ibindi byanyuze mu ruganda, kimwe n’ibinyobwa byongewemo isukari (nka coca, imitobe ipfundikiye, n’ibindi)
Ubundi buryo bwizewe cyane nubwo gukoresha icyayi cyitwa Prosilim tea ariko waba ushaka kubigabanya cyane ukongeraho utunini twitwa Chitosan. Ibi bifasha gutwika no kuyengesha byabinure biba byirunze mumubiri hanyuma bikagenda. Ntangaruka nimwe bigira kuwabikoresheje kuko bikoze muburyo buri naturel 100%.
Ibinyenyanza tubonye uko wabyirinda mu buryo bwizewe bityo ukarushaho kugaragara neza no kwambara ukaberwa, ngaho ni ahawe ho kubigerageza, ukazatubwira uko byagenze


text:
Ikigo cy’igihugu cy’ubwiteganyirize bw’abakozi (RSSB) kirasabwa gutanga umwanzuro uhamye ku bakozi bashinzwe ubwisungane mu kwivuza (Mituelle de santé) kuko batarasobanukirwa neza niba bazakomeza iyo mirimo.
Byiringiro Emile umuyobozi w’akarere ka Nyamagabe wungirije ushinzwe imibereho myiza yagize ati “mu by’ukuri hashize igihe mwiga ku madosiye y’abari abakozi ba mituwere kandi murabizi bari abakozi b’akarere bafite uburenganzira nk’abandi bakozi ariko ubu ntibatekanye, kandi ntekereza ko ibi byanatuma badatanga umusaruro”
Ubwo mituwere yegurirwaga RSSB abakozi ba mituwere bagiye bahabwa amasezerano y’amezi 3 akarangira none ngo kugeza ubu ntibazi urwego baherereyemo.
Byiringiro yagize ati “amakuru wenda adafitiwe gihamya, twumva ko ngo mushobora gufata 40% by’abasanzwe bakora birumvika ko rero mu by’ukuri ibyo byatuma badakorana umurava kuko iyo wagize impungenge z’akazi akeshi hari igihe ubura imbaraga”
Asaba ko ibyo kwiga amadosiye y’aba bakozi ngo byakwihutishwa ngo kuko n’ubundi amezi 6 ashize byigwa abona birimo gukererwa.
Kuri ibi bibazo Nsengumuremyi Aeron umukozi wa RSSB wari uyihagarariye muri ibi biganiro yagize ati “Mbisobanuye neza RSSB ikeneye abakozi ntabwo ikeneye kubirukana ahubwo n’abo ifite ni bake. Rwose mudufashe mutubwirire abo bakozi ko ntamukozi uzirukanwa. Ntawe rwose keretse hari ukoze nabi”
Avuga ko ibijyanye no kwirukana abageze kuri 40% ngo ari ibihuha ngo kuko birukanwe imikorere itashoboka.
Abitabiriye iyi nama bashimaga RSSB bakemeza ko kuva yakwegurirwa mituwere ibibazo byo kwishyura abakozi b’ibitaro no kubona imiti byakemutse ariko bagasaba ko ku kijyanye n’ubukangurambaga bwo gushishikariza abantu gutanga mituwere RSSB yagena ingengo y’imari yo kubikora.